text:
KGAOLO 15
Tsela e e Siameng ya go Obamela Modimo
1. Ke mang yo o tshwanetseng go re bolelela gore re obamele Modimo jang?
MADUMEDI a le mantsi a re a ruta boammaaruri ka Modimo. Mme seo ga se boammaaruri ka gonne a ruta dilo tse di sa tshwaneng ka Modimo le kafa re tshwanetseng go mo obamela ka gone. Re ka itse jang tsela e e siameng ya go obamela Modimo? Jehofa ke ene fela a ka re bolelelang kafa re ka mo obamelang ka gone.
2. O ka itse jang tsela e e siameng ya go obamela Modimo?
2 Jehofa o re neile Baebele gore re itse kafa re tshwanetseng go mo obamela ka gone. Ka jalo, ithute Baebele mme Jehofa o tla go thusa gore o solegelwe molemo ke dithuto tsa gagwe ka gonne o a go kgathalela.—Isaia 48:17.
3. Modimo o batla gore re dire eng?
3 Batho ba bangwe ba re Modimo o amogela madumedi otlhe mme seo ga se se Jesu a se re rutileng. O ne a re: “Ga se mongwe le mongwe yo o nthayang a re, ‘Morena, Morena,’ yo o tla tsenang mo bogosing jwa magodimo, mme yo o dirang thato ya ga Rre yo o kwa magodimong o tla tsena.” Ka jalo, go botlhokwa gore re itse thato ya Modimo re bo re e dira. Eno ke kgang e e masisi ka gonne Jesu o ne a bapisa batho ba ba sa ikobeleng Modimo le dikebekwa, a re ke ba ba “dirang ka go tlhoka molao.”—Mathaio 7:21-23.
4. Jesu o ne a reng ka go dira thato ya Modimo?
4 Jesu o ne a re tlhagisa gore fa re batla go dira thato ya Modimo, re tla lebana le dikgwetlho tse dintsi. O ne a re: “Tsenang ka kgoro e tshesane; ka gonne tsela e e isang Mathaio 7:13, 14) Tsela e e siameng ya go obamela Modimo e isa botshelong mme tsela e e sa siamang ya go mo obamela e isa losong. Mme gone, Modimo ga a batle gore ope a swe. O naya mongwe le mongwe tshono ya go mo itse.—2 Petere 3:9.tshenyegong e atlhame e bile e bulegile, mme ba ba tsenang ka yone ba bantsi; fa kgoro e e isang botshelong yone e le tshesane le tsela e pitlagane, mme ba ba e bonang ba le mmalwa.” (
TSELA E E SIAMENG YA GO OBAMELA MODIMO
5. O ka lemoga jang batho ba ba obamelang Modimo ka tsela e e siameng?
5 Jesu o ne a re re kgona go lemoga batho ba ba obamelang Modimo ka tsela e e siameng. Re ba lemoga ka dilo tse ba di dumelang le ka ditiro tsa bone. O ne a re: “Lo tla ba lemoga ka maungo a bone.” Gape o ne a re: “Setlhare sengwe le sengwe se se molemo se ungwa leungo le le molemo.” (Mathaio 7:16, 17) Seo ga se reye gore batho ba ba obamelang Modimo ga ba dire diphoso go na le moo ba leka ka natla go dira se se siameng. A re ithuteng gore re ka lemoga jang batho ba ba obamelang Modimo ka tsela e e siameng.
6, 7. Ke eng baobamedi ba boammaaruri ba latela se se mo Baebeleng? Sekao sa ga Jesu se re ruta eng?
6 Ba latela se se kwadilweng mo Baebeleng. Baebele ya re: “Lokwalo lotlhe lo tlhotlheleditswe ke Modimo e bile lo tswela mosola mo go ruteng, mo go kgalemeleng, mo go tlhamalatseng dilo, mo go otlhayeng ka tshiamo, gore motho wa Modimo a tshwanelege ka botlalo, a tlhomeleletse ka botlalo go dira tiro nngwe le nngwe e e molemo.” (2 Timotheo 3:16, 17) Moaposetoloi Paulo o ne a kwalela Bakeresete a re: “E rile lo amogela lefoko la Modimo, le lo neng lwa le utlwa mo go rona, lwa le amogela, e seng jaaka lefoko la batho, mme, fela jaaka ruri le ntse, jaaka lefoko la Modimo.” (1 Bathesalonika 2:13) Baobamedi ba boammaaruri ba latela se se kwadilweng mo Lefokong la Modimo e seng dikakanyo tsa batho, dingwao kgotsa sepe fela.
7 Sengwe le sengwe se Jesu a neng a se ruta se ne se tswa mo Lefokong la Modimo. (Bala Johane 17:17.) Gantsi o ne a nopola Dikwalo. (Mathaio 4:4, 7, 10) Baobamedi ba Modimo ba etsa sekao sa ga Jesu ka gonne sengwe le sengwe se ba se rutang se tswa mo Baebeleng.
8. Jesu o ne a ruta eng ka go obamela Jehofa?
8 Ba obamela Jehofa fela. Pesalema 83:18 ya re: “Wena, yo leina la gago e leng Jehofa, wena o le esi o Mogodimodimo yo o okametseng lefatshe lotlhe.” Jesu o ne a batla gore batho ba itse gore Modimo wa boammaaruri ke mang e bile o ne a ba ruta leina la gagwe. (Bala Johane 17:6.) Jesu o ne a re: “Jehofa Modimo wa gago ke ene yo o tshwanetseng go mo obamela, e bile ke ene a le esi yo o tshwanetseng go mo direla tirelo e e boitshepo.” (Mathaio 4:10) Ka jalo, batlhanka ba Modimo ba etsa sekao sa ga Jesu. Ba obamela Jehofa fela, ba dirisa leina la gagwe e bile ba ruta ba bangwe leina la Modimo le se a tla re direlang sone.
9, 10. Baobamedi ba boammaaruri ba bontsha jang gore ba a ratana?
9 Ba tshwanetse go rata batho ba bangwe. Jesu o ne a ruta balatedi ba gagwe gore ba ratane. (Bala Johane 13:35.) Baobamedi ba boammaaruri ba tshwanetse go ratana le go utlwana fela jaaka bana ba motho go sa kgathalesege gore ba tswa kae, gore ke ba lotso lofe, gore a ke bahumi kgotsa bahumanegi. (Bakolosa 3:14) Ka jalo, ga ba ye ntweng go ya go bolaya batho ba bangwe. Baebele ya re: “Bana ba Modimo le bana ba ga Diabolo ba supega ka ntlha eno: Mongwe le mongwe yo o sa tsamayeng mo tshiamong ga a tswe mo Modimong, le ene yo o sa rateng mokaulengwe wa gagwe.” Mme gape ya re: “Re tshwanetse go ratana; e seng jaaka Kaine, yo o neng a tswa mo go yo o boikepo mme a bolaya morwarraagwe.”—1 Johane 3:10-12; 4:20, 21.
10 Ba dira sotlhe se ba ka se kgonang go thusana le go kgothatsana. (Bahebera 10:24, 25) Ba dira “se se molemo mo go botlhe.”—Bagalatia 6:10.
11. Ke eng fa re dumela gore Jesu ke ene tsela le botshelo?
11 Ba ikobela Jesu ka gonne ke ene a re letlanyang le Modimo. Baebele ya re: “Ga go na poloko mo go ope o sele, gonne ga go na leina le lengwe kafa tlase ga legodimo le batho ba le neilweng le re tshwanetseng go bolokwa ka lone.” (Ditiro 4:12) Mo Kgaolo 5 ya buka eno, re ithutile gore Jehofa o ne a romela Jesu gore a tle go swela batho ba ba kutlo. (Mathaio 20:28) Jehofa o tlhophile Jesu gore a buse lefatshe lotlhe. Ke ka moo Baebele e re bolelelang gore re tshwanetse go ikobela Jesu fa re batla go tshelela ruri.—Bala Johane 3:36.
12. Ke eng fa re sa tseye karolo mo dipolotiking?
12 Ga ba tseye karolo mo dipolotiking. Jesu o ne a sa tseye karolo mo dipolotiking. Fa a ne a sekisiwa, o ne a raya mmusi wa kwa Roma e bong Pilato a re: “Bogosi jwa me ga se karolo ya lefatshe leno.” (Bala Johane 18:36.) Fela jaaka Jesu, baobamedi ba boammaaruri ba ikanyega mo Bogosing jwa Modimo jo bo kwa legodimong, ka jalo, go sa kgathalesege gore ba nna kae, ga ba tseye karolo mo dipolotiking. Le fa go ntse jalo, Baebele e re laela gore re ikobele “balaodi ba bagolo” e leng dipuso. (Baroma 13:1) Re ikobela melao ya naga e re nnang mo go yone. Mme gone, fa melao ya naga e thulana le melao ya Modimo, re nna le boikutlo jo bo tshwanang le jwa baaposetoloi fa ba ne ba re: “Re tshwanetse go utlwa Modimo e le mmusi bogolo go batho.”—Ditiro 5:29; Mareko 12:17.
13. Baebele ya re Bogosi Jwa Modimo bo tla dira eng?
Mathaio 24:14.) Ga go na puso epe ya batho e e ka re direlang se Bogosi Jwa Modimo bo tla re direlang sone. (Pesalema 146:3) Jesu o re rutile go rapelela Bogosi Jwa Modimo jaana: “A bogosi jwa gago bo tle. A thato ya gago e diragale le mo lefatsheng, jaaka kwa legodimong.” (Mathaio 6:10) Baebele e re bolelela gore Bogosi Jwa Modimo bo tla senya dipuso tsotlhe tsa batho mme jone “bo tla ema ka bosakhutleng.”—Daniele 2:44.13 Ba dumela gore Bogosi Jwa Modimo ke jone fela bo tla rarabololang mathata a lefatshe. Jesu o ne a re ‘dikgang tse di molemo tsa Bogosi’ di tla rerwa mo lefatsheng lotlhe. (Bala
14. O akanya gore ke bomang ba ba obamelang Modimo ka tsela e e siameng?
14 Morago ga go ithuta ka dintlha tseno, ipotse go re: ‘Ke bomang ba ba rutang se se mo Baebeleng? Ke bomang ba ba bolelelang ba bangwe ka leina la Modimo? Ke bomang ba ba ratang ba bangwe e bile ba dumela gore Modimo o ne a romela Jesu go tla go re boloka? Ke bomang ba ba sa tseyeng karolo mo dipolotiking? Ke bomang ba ba bolelelang ba bangwe gore Bogosi Jwa Modimo bo tla rarabolola mathata a rona?’ Ke Basupi ba ga Jehofa fela.—Isaia 43:10-12.
O IKEMISEDITSE GO DIRA ENG?
15. Re tshwanetse go dira eng fa re batla gore Modimo a amogele kobamelo ya rona?
15 Ga go a lekana go dumela fela gore Modimo o teng. Tota le madimona a dumela gore Modimo o teng mme ga a mo ikobele. (Jakobe 2:19) Fa re batla gore Modimo a amogele kobamelo ya rona, ga re a tshwanela go dumela fela gore o teng mme gape re tshwanetse go dira se a se batlang.
16. Ke eng fa re tshwanetse go gana bodumedi jwa maaka?
Isaia 52:11; 2 Bakorintha 6:17) Ke ka moo re tshwanetseng go gana sepe fela se se amanang le kobamelo ya maaka.16 Re tshwanetse go gana bodumedi jwa maaka fa re batla gore Modimo a amogele kobamelo ya rona. Moporofeti Isaia o ne a re: “Tswang mo gare ga gagwe, ipolokeng lo le phepa.” (
17, 18. ‘Babelona yo Mogolo’ ke mang mme ke eng go potlakile gore re tswe mo go ene?
17 Bodumedi jwa maaka ke eng? Ke bodumedi bope fela jo bo re rutang go obamela Modimo ka tsela e e sa dumalaneng le Lefoko la gagwe. Baebele e bitsa madumedi otlhe a maaka e re ke ‘Babelona yo Mogolo.’ (Tshenolo 17:5) Goreng e rialo? Morago ga Morwalela wa motlha wa ga Noa, dithuto di le dintsi tsa bodumedi jwa maaka di ne tsa simolola kwa motseng wa Babelona. Dithuto tseo tsa maaka di ne tsa anama mo lefatsheng lotlhe. Ka sekai, batho ba ba neng ba nna kwa Babelona ba ne ba obamela ditlhopha tsa medimo e meraro. Tota le gompieno, madumedi a le mantsi a ruta gore go na le Modimo Rara, Modimo Morwa le Modimo Moya o o Boitshepo mme Baebele yone e ruta gore Modimo o mongwe fela e bong Jehofa le gore Jesu ke Morwawe. (Johane 17:3) Gape batho ba kwa Babelona ba ne ba dumela gore go na le karolo nngwe mo mothong e e tswelelang e tshela fa a sena go swa le gore karolo eo e ka boga kwa diheleng. Seno ga se boammaaruri.—Bona Ntlha e e Kwa Bofelong ya 14, 17, le ya 18.
18 Modimo o boleletse pele gore go ise go ye kae o tla fedisa bodumedi jotlhe jwa maaka. (Tshenolo 18:8) A o tlhaloganya lebaka la go bo o tshwanetse go tlogela bodumedi jwa maaka ka bonako? Jehofa Modimo o batla gore o dire jalo pele o thanya lomapo lo le tsebeng.—Tshenolo 18:4.
19. Jehofa o tla go ema nokeng jang fa o tlhopha go mo direla?
Mareko 10:28-30) Gongwe ditsala dingwe tsa gago kgotsa ba losika ba ba neng ba le kgatlhanong le tshwetso ya gago ya go direla Jehofa, ba ka feleletsa ba ithuta Baebele.19 Fa o tsaya tshwetso ya go tlogela bodumedi jwa maaka o bo o direla Jehofa, ditsala dingwe tsa gago kgotsa ba losika ba ka nna ba se ka ba tlhaloganya tshwetso eo mme ba ka go thatafaletsa botshelo. Jehofa ene ga a kitla a go latlha. O tla nna mongwe wa batho ba ba dimilione ba ba ratanang go tswa pelong mme o tla nna le tsholofelo ya go tshelela ruri mo lefatsheng le lesha la Modimo. (
20. Ke eng fa go le botlhokwa gore o obamele Modimo ka tsela e e siameng?
20 Go ise go ye kae, Modimo o tla fedisa bosula jotlhe mme Bogosi jwa gagwe bo tla busa lefatshe lotlhe. (2 Petere 3:9, 13) Go tla bo go le monate tota! Mongwe le mongwe o tla obamela Jehofa ka tsela e Jehofa a e batlang. Ka jalo, go botlhokwa gore o tseye kgato gone jaanong mme o obamele Modimo ka tsela e e siameng.


c: text/html

text:
TSOGANG! May 2014 | Ditsela Tsa go Laola Kgatelelo ya Maikutlo
Kgatelelo ya maikutlo e ka thusa, fa fela e laolwa sentle.
Ditiragalo Tsa Lefatshe
Utlwa ka: lefelo le go bonwang ditshedi tse disha di feta 100 kwa go lone ka ngwaga, tekanyetso e e akantshiwang ya lobaka lo bana ba ka lebelelang thelebishene ka lone le kgatelopele ya
SETLHOGO SA KA FA NTLE
Ditsela Tsa go Laola Kgatelelo ya Maikutlo
Kgakololo e e mosola ya Baebele e ka go thusa go laola kgatelelo ya maikutlo e e bakwang ke dilo tse nnè tse di tlwaelegileng.
GO THUSA LELAPA
Tsela ya go Ruta Basha go Dirisa Internet ka Pabalesego
O ka dira jang gore o se ka wa tlhoma melao fela mme o thuse ngwana wa gago go itirela ditshwetso tse di botlhale?
POTSOLOTSO
Moitse wa Tsa Karo o Tlhalosa Tumelo ya Gagwe
Dr. Guillermo Perez o feditse dingwaga tse dintsi a dumela gore dilo di iphetogetse ka botsone go nna tse dingwe, mme jaanong o tlhatswegile pelo gore mmele wa rona o tlhamilwe ke Modimo. Ke eng se se mo fetotseng mogopolo?
Matsholo a go Batla Baloi Kwa Yuropa
Motlha o o sa siamang wa poifo e e feteletseng o ne o na le “buka e e setlhogo go gaisa . . . , le e e senyang go gaisa mo dibukeng tsotlhe tse di kileng tsa kwalwa mo lefatsheng.”
SE BAEBELE E SE RUTANG
Go Tlhatlhanya
Mefuta ya go tlhatlhanya ga e tshwane.
Botlhale bo a Tlhaeletsa—A o A bo Utlwa?
Botlhale jwa boammaaruri bo tla rarabolola mathata a batho.
Tse Dingwe
Ke na Le Maikarabelo go le Kana Kang?
Basha bangwe ba newa kgololesego e ntsi go feta ba bangwe. Ke eng fa go na le pharologano?
A o Setse o Siametse go Intsha le Mongwe?
Tlhatlhoba dipotso tse nné tse di ka go thusang go bona gore a o setse o godile sentle gore o ka intsha le mongwe.
A Batsadi ba Gago ba a Tlhalana?
O ka kgaotsa jang go hutsafala, go tenega le go boloka sekgopi?
Se Balekane ba Gago ba se Buang ka Tebego ya Mmele
Ke eng fa e ka nna kgwetlho gore basha ba nne tekatekano mo tseleng e ba lebang tebego ya bone ya mmele ka yone? Ba ka thusiwa ke eng?
Moshe o Golela Kwa Egepeto
Ke eng fa mmaagwe Moshe a ne a mo fitlha mo Nokeng ya Nile? Ithute mo go oketsegileng ka ga Moshe, ba lelapa la gagwe le ka morwadia Faro.

robotstxt: allowed

filter: keep


text:
KGAOLO 17
Tshiamelo ya Thapelo
1, 2. Ke eng fa o akanya gore thapelo ke mpho e e kgethegileng, mme ke eng fa re tlhoka go itse gore Baebele ya reng ka yone?
LEFATSHE le lennye tota fa le bapisiwa le dipolanete tse dingwe. Fa Jehofa a leba batho botlhe ba ba mo lefatsheng, ba tshwana fela le lerothodi la metsi mo kgamelong. (Pesalema 115:15; Isaia 40:15) Le fa go ntse jalo, Pesalema 145:18, 19 ya re: “Jehofa o gaufi le botlhe ba ba mmitsang, le botlhe ba ba mmitsang ka boammaaruri. O tla diragatsa keletso ya ba ba mmoifang, e bile o tla utlwa go goa ga bone ba kopa thuso, mme o tla ba boloka.” A tlotla e e seng kana ka sepe! Mmopi wa rona Jehofa o batla gore re nne ditsala tsa gagwe e bile o batla go reetsa dithapelo tsa rona. Boammaaruri ke gore, thapelo ke tshiamelo, gape ke mpho e e kgethegileng e Jehofa a e neileng mongwe le mongwe wa rona.
2 Mme Jehofa o tla re reetsa fa fela re bua le ene ka tsela e a e batlang. Re ka dira seo jang? A re bone gore Baebele ya reng ka thapelo.
LEBAKA LA GO BO RE TSHWANETSE GO RAPELA
3. Ke eng fa o tshwanetse go rapela Jehofa?
3 Jehofa o batla gore o bue le ene. Re itse seo jang? Bala Bafilipi 4:6, 7. Akanya fela ka taletso eo! Mmusi wa dilo tsotlhe o go kgatlhegela fela thata e bile o batla gore o mmulele mafatlha le go mmolelela ka mathata a o lebanang le one.
4. Go rapela ka metlha go ama botsala jwa gago le Jehofa jang?
4 Thapelo e re thusa gore re nne ditsala tse di atamalaneng Jakobe 4:8.thata le Jehofa. Fa batho ba tlotla ka metlha, ba buisana ka dilo tse ba tshwenyegileng ka tsone le ka maikutlo a bone, botsala jwa bone bo gola le go feta. Go ntse fela jalo le ka thapelo. Baebele ke buka e Jehofa a e dirisang go re bolelela dilo tse a di akanyang le tsela e a ikutlwang ka yone e bile o re bolelela se a ikaeletseng go se dira mo nakong e e tlang. O ka kgona go bua le ene letsatsi le letsatsi tota le ka maikutlo a gago a a kwa tengteng. Fa o dira jalo, botsala jwa lona bo tla gola fela thata.—
RE TSHWANETSE GO DIRA ENG GORE MODIMO A UTLWE DITHAPELO TSA RONA?
5. Re itse jang gore Jehofa ga a reetse dithapelo tsa batho botlhe?
5 A Jehofa o reetsa dithapelo tsa batho botlhe? Nnyaa. Jehofa o ne a bua jaana le Baiseraele ka nako ya ga moporofeti Isaia: “Le fa lo dira dithapelo tse dintsi, ga ke a reetsa; diatla tsa lona di tletse tshololo ya madi.” (Isaia 1:15) Ka jalo, fa re se kelotlhoko, re ka nna ra dira dilo tse di tla dirang gore Jehofa a re katoge mo a feleletsang a sa reetse dithapelo tsa rona.
6. Ke eng fa tumelo e le botlhokwa thata jaana? O tshwanetse go bontsha ka eng gore o na le tumelo?
6 Re tshwanetse go nna le tumelo fa re batla gore Jehofa a reetse dithapelo tsa rona. (Mareko 11:24) Baebele ya re: “Kwantle ga tumelo ga go kgonege go mo itumedisa sentle, gonne yo o atamelang Modimo o tshwanetse go dumela gore o gone le gore o nna moduedi wa ba ba mmatlang ka tlhoafalo.” (Bahebera 11:6) Mme gone, ga go a lekana go bua fela re re re na le tumelo. Re tshwanetse go e bontsha ka go ikobela Jehofa letsatsi le letsatsi.—Bala Jakobe 2:26.
7. (a) Ke eng fa re tshwanetse go ikokobetsa le go bontsha tlotlo fa re bua le Jehofa? (b) Re ka bontsha jang gore ga re fitlhele Jehofa sepe fa re rapela?
7 Re tshwanetse go ikokobetsa le go bontsha tlotlo fa re bua le Jehofa. Ka ntlha yang? Fa re na le tshono ya go bua le kgosi kgotsa moporesidente, re tla dira jalo ka tlotlo. Jehofa ke Modimo Mothatayotlhe, ka jalo, re tshwanetse go mmontsha tlotlo e e boteng le go ikokobetsa fa re bua le ene. (Genesise 17:1; Pesalema 138:6) Gape re tshwanetse go bulela Jehofa mafatlha, re mmolelele se se mo dipelong tsa rona, e seng fela go boaboeletsa selo se le sengwe letsatsi le letsatsi.—Mathaio 6:7, 8.
8. Ke eng se re tshwanetseng go se dira fa re sena go rapelela sengwe?
8 Sa bofelo, fa re rapelela sengwe, ga re a tshwanela go rapela fela re bo re phutha matsogo. Ka sekai, fa re kopa Jehofa gore a re neye dilo tse di re tlhokang letsatsi le letsatsi, ga re a tshwanela go nna fela re akanya gore Jehofa o tla re naya sengwe le sengwe se re se kopang le fa gone re kgona go tswa re ya go se berekela. Re tshwanetse go bereka ka thata le go dira tiro epe fela e re e newang. (Mathaio 6:11; 2 Bathesalonika 3:10) Kgotsa fa re kopa Jehofa gore a re thuse go tlogela sengwe se se phoso, re tshwanetse go tila boemo bope fela jo bo ka dirang gore re feleletse re se dirile. (Bakolosa 3:5) A re tlotle ka dipotso tse gantsi batho ba di botsang ka thapelo.
DIPOTSO TSE GANTSI BATHO BA DI BOTSANG KA THAPELO
9. Re tshwanetse go rapela mang? Johane 14:6 e re ruta eng ka thapelo?
9 Re tshwanetse go rapela mang? Jesu o ne a ruta balatedi ba gagwe gore ba rapele ba re, “Rraarona yo o kwa magodimong.” (Mathaio 6:9) Gape o ne a re: “Ke nna tsela le boammaaruri le botshelo. Ga go na ope yo o tlang kwa go Rara fa e se ka nna.” (Johane 14:6) Ka jalo, re tshwanetse go rapela Jehofa fela mme re dirisa leina la ga Jesu. Go dirisa leina la ga Jesu go kaya eng? Fa re batla gore Jehofa a arabe dithapelo tsa rona, re tshwanetse go bontsha gore re tlotla boikarabelo jo bo kgethegileng jo a bo neileng Jesu. Re ithutile gore Jesu o ne a tla mo lefatsheng gore a re golole mo boleong le mo losong. (Johane 3:16; Baroma 5:12) Gape Jehofa o tlhomile Jesu gore e nne ene Moperesiti yo Mogolo le Moatlhodi.—Johane 5:22; Bahebera 6:20.
10. A re tshwanetse go ema ka tsela e e rileng fa re rapela? Tlhalosa.
10 A re tlhoka go ema ka tsela e e rileng fa re rapela? Nnyaa, Jehofa ga a re kope gore re rapele re khubame, re dutse kgotsa re eme ka tsela nngwe e e kgethegileng. Baebele e re ruta gore re ka bua le Jehofa ka tsela epe fela e e bontshang tlotlo. (1 Ditiragalo 17:16; Nehemia 8:6; Daniele 6:10; Mareko 11:25) Ga go botlhokwa gore re rapela Jehofa re ntse jang go na le moo, sa botlhokwa ke gore re rapele go tswa pelong. Re kgona go rapelela kwa godimo kgotsa kwa tlase, gongwe le gongwe fela kwa re leng gone le ka nako nngwe le nngwe fela e re e batlang. Fa re rapela, re ikanya Jehofa gore o tla re utlwa le fa go se na ope yo o tlhaloganyang mathata a rona.—Nehemia 2:1-6.
11. Ke dilo dife tse re ka di bolelelang Jehofa?
11 Ke eng se re ka se rapelelang? Re ka rapelela sengwe le sengwe se se tsamaisanang le thato ya ga Jehofa. Baebele ya re: “Go sa kgathalesege gore ke eng se re se kopang kafa thatong ya gagwe, o a re utlwa.” (1 Johane 5:14) A re ka rapelela dilo tse re di eletsang? Ee. Go rapela Jehofa go tshwana le fa re tlotla le tsala ya rona ya tlhogo ya kgomo. Re ka bolelela Jehofa sengwe le sengwe se re se akantseng le se se mo dipelong tsa rona. (Pesalema 62:8) Re ka mo kopa gore a re neye moya o o boitshepo gore o re thuse go dira se se siameng. (Luke 11:13) Gape re ka kopa Jehofa gore a re neye botlhale jwa go dira ditshwetso tse di siameng le go re naya maatla a go itshokela mathata. (Jakobe 1:5) Re tshwanetse go kopa Jehofa gore a re itshwarele. (Baefeso 1:3, 7) Gape re tshwanetse go rapelela batho ba bangwe go akaretsa le ba losika kgotsa Bakeresetemmogo le rona.—Ditiro 12:5; Bakolosa 4:12.
12. Ke dilo dife tsa botlhokwa tse re tshwanetseng go di rapelela?
12 Ke dilo dife tsa botlhokwa tse re tshwanetseng go di rapelela? Jehofa le thato ya gagwe. Re tshwanetse go leboga Jehofa ka sengwe le sengwe se a re diretseng sone. (1 Ditiragalo 29:10-13) Re itse seno ka gonne fa Jesu a ne a le mo lefatsheng, o ne a ruta balatedi ba gagwe gore ba rapele jang. (Bala Mathaio 6:9-13.) O ne a ba bolelela gore ba simolole ka go rapelela gore leina la Modimo le itshepisiwe. Go tswa foo, a bo a re ba rapelele gore Bogosi Jwa Modimo bo tle le gore thato ya ga Jehofa e dirwe mo lefatsheng. Jesu o ne a re fa re sena go rapelela dilo tseo tsa botlhokwa, ke gone re ka rapelelang dilo tse re di tlhokang. Fa re simolola ka go rapelela dilo tse di amanang le thato ya ga Jehofa, re bontsha se tota se leng botlhokwa mo go rona.
13. Re tshwanetse go rapela nako e e kana kang?
13 Re tshwanetse go rapela nako e e kana kang? Baebele ga e bue sepe ka kgang eno. Dithapelo tsa rona di ka nna dikhutshwane kgotsa dileele go ikaegile ka se re se rapelelang. Ka sekai, re ka nna ra rapela ka bokhutshwane pele re ja mme re ka rapela thapelo e e telele fa re bolelela Jehofa ka dilo tse re tshwenyegileng ka tsone kgotsa re 1 Samuele 1:12, 15) Ga re a tshwanela go nna jaaka batho bangwe ba motlha wa ga Jesu ba ba neng ba rapela dithapelo tse ditelele ka gonne ba leka go kgatlha batho. (Luke 20:46, 47) Dithapelo tse di ntseng jalo ga di kgatlhe Jehofa le e seng. Selo sa botlhokwa se Jehofa a se lebang, ke gore re mo rapele go tswa pelong.mo leboga. (
14. Re tshwanetse go rapela ga kae mme seno se re ruta eng ka Jehofa?
14 Re tshwanetse go rapela ga kae? Jehofa a re re bue le ene ka dinako tsotlhe. Baebele ya re re tshwanetse go ‘rapela re sa kgaotse’ gape ya re re ‘nnele ruri mo thapelong.’ (Mathaio 26:41; Baroma 12:12; 1 Bathesalonika 5:17) Jehofa o ikemiseditse go re reetsa nako nngwe le nngwe fela fa re mo rapela. Re ka nna ra mo rapela letsatsi le letsatsi re lebogela lorato le bopelotshweu jo a re bontshang jone. Gape re ka mo kopa gore a re kaele, a re neye maatla le go re gomotsa. Fa e le gore tota re lebogela tshiamelo eno ya thapelo, re tla dirisa tshono nngwe le nngwe go bua le Jehofa.
15. Ke eng fa re tshwanetse go re “amen” kwa bokhutlong jwa thapelo?
15 Ke eng fa re tshwanetse go re “amen” kwa bokhutlong jwa thapelo? Lefoko “amen” le kaya gore “a gonne jalo.” Ke tsela ya go bontsha gore dithapelo tsa rona di tswa mo pelong. (Pesalema 41:13) Baebele ya re go botlhokwa gore re re “amen” fa mongwe a sena go rapela e le go bontsha gore re dumalana le se a se rapeletseng. Re ka dira seo ka go buela kwa godimo kgotsa re buela mo pelong.—1 Ditiragalo 16:36; 1 Bakorintha 14:16.
KAFA MODIMO A ARABANG DITHAPELO TSA RONA KA GONE
16. A tota Jehofa o utlwa dithapelo tsa rona? Tlhalosa.
16 A tota Jehofa o araba dithapelo tsa rona? Ee. Baebele e mmitsa “Moutlwi wa thapelo.” (Pesalema 65:2) Jehofa o reetsa dithapelo tsa batho ba gagwe e bile o a di araba mme o dira jalo ka ditsela tse di farologaneng.
17. Jehofa o dirisa jang baengele le batlhanka ba gagwe ba ba mo lefatsheng go araba dithapelo tsa rona?
17 Jehofa o dirisa baengele le batlhanka ba gagwe ba ba mo lefatsheng go araba dithapelo tsa rona. (Bahebera 1:13, 14) Go na le batho ba le bantsi ba ba neng ba kopa Jehofa gore a ba thuse go tlhaloganya Baebele mme fela fa ba sena go rapela ba ne ba etelwa ke Basupi ba ga Jehofa. Baebele ya re baengele ba na le seabe mo tirong ya go rera “dikgang tse di molemo” mo lefatsheng lotlhe. (Bala Tshenolo 14:6.) Gape, bontsi jwa rona re ile ra kopa Jehofa gore a re thuse ka bothata bongwe kgotsa ka sengwe se re se tlhokang mme Jehofa o ne a re araba a dirisa Mokeresete yo mongwe.—Diane 12:25; Jakobe 2:16.
18. Jehofa o dirisa jang moya o o boitshepo le Baebele go araba dithapelo tsa rona?
2 Bakorintha 4:7) Gape Jehofa o dirisa Baebele go araba dithapelo tsa rona le go re thusa go dira ditshwetso tse di siameng. Fa re bala Baebele, re ka nna ra kopana le ditemana tse di ka re thusang. Gape Jehofa a ka dira gore fa re le kwa Holong ya Bogosi, go nne le mongwe yo o akgelang ka sengwe se re se tlhokang kgotsa mogolwane mongwe a tlotle le rona ka ntlha nngwe e e kgatlhang e e tswang mo Baebeleng.—Bagalatia 6:1.18 Jehofa o dirisa moya o o boitshepo go araba dithapelo tsa rona. Fa re mo kopa gore a re thuse ka bothata bongwe, a ka nna a re naya moya o o boitshepo gore o re kaele le go re naya maatla. (
19. Ke eng go ka nna ga lebega e kete Jehofa ga a arabe dithapelo tsa rona?
19 Ka dinako tse dingwe re na le go ipotsa go re, ‘Ke eng fa Jehofa a ise a arabe dithapelo tsa me?’ Gakologelwa gore Jehofa o itse gore ke leng a tshwanetseng go araba dithapelo tsa rona le gore o tla di araba jang. O itse se re se tlhokang. Re ka nna ra tshwanelwa ke go nna re rapela ka lobakanyana go mmontsha gore tota se re se kopang se tswa mo pelong le go mmontsha gore re na le tumelo mo go ene. (Luke 11:5-10) Ka dinako tse dingwe, Jehofa o araba dithapelo tsa rona ka tsela e re neng re sa e lebelela. Ka sekai, re ka nna ra rapela ka bothata bongwe, mme go na le gore Jehofa a bo tlose, a ka nna a re naya maatla a go bo itshokela.—Bala Bafilipi 4:13.
20. Ke eng fa re tshwanetse go rapela gangwe le gape?
20 Re na le tshiamelo e e seng kana ka sepe ya go bua le Jehofa! Re a itse gore o tla re reetsa. (Pesalema 145:18) Mme fa re mo rapela gangwe le gape e bile re dira jalo go tswa pelong, re tla mo atamela le go feta.


text:
151Ya re morago ga malatsi a se kae ka sebaka sa kotulo ya mabele a korong, Simesone a etela mosadi wa gagwe ka potsane a re: “Nte ke tsene kwa mosading wa me mo ntlwaneng;” mme rraagwe a se ka a mo dumelela go tsena. 2Rraagwe a re: “Ke itheile ka re: Ga o tlhole o mo rata; ka mo neela molekane wa gago. A ga ke re: Monnawe o mo gaisa ka bontle. A ene e nne wa gago mo boemong jwa yole.”
3Mme Simesone a ba raya a re: “Gona fa nka se nne molato fa pele ga Bafelesita, fa ke ba direla bosula.” 4Ke fa Simesone a ya a tshwara diphokojwe di le 300, a tsaya metswaiso, a bofaganya megatla ya tse pedi le tse pedi, a bofelela motswaiso o le mongwe fa gare ga megatla e mebedi mo go tse tsotlhe. 5Mme ya re a sena go tshuba metswaiso a di lesa, tsa tshabela kwa masimong a Bafelesita, tsa tshuba mabele a a sa leng letlhakeng le a a mo seboaneng le masimo a moweine le a ditlhare tsa olefa. 6Ke fa Bafelesita ba botsa ba re: “Ke mang yo o dirileng jalo?” Ba re: “Ke Simesone mogwe wa monna wa kwa Thimena, ka gonne o mo amogile mosadi, a mo neela mongwe-ka-ene.” Ka moo Bafelesita ba bolola, ba fisa mosadi le rraagwe ka molelo.
7Mme Simesone a ba raya a re: “Fa lo dira tse di ntseng jalo, ruri, ga nkitla ke ikhutsa ke ise ke ipusolosetse mo go lona.” 8Ke fa a ba remaganya dirope le matheka, ya nna polao e kgolo; morago a tsamaya a ya go nna mo logageng lwa Etame.
9Mme Bafelesita ba bolola, ba thibelela mo nageng ya Juta; ba anama kwa Legi. 10Banna ba Juta ba botsa ba re: “Ke ka ntlha ya eng, fa lo re bololetse?” Ba re: “Re bolotse go golega Simesone gore re mo direle jaaka a re diretse.” 11Ke fa banna ba le 3 000 ba Juta ba fologela kwa logageng lwa Etame, ba raya Simesone ba re: “A ga o itse gore Bafelesita ba a re busa? Jaanong ke eng se o se re diretseng?” A ba araba a re: “Ke ba diretse fela jaaka ba ntiretse.”
12Ba mo raya ba re: “Re tsile go go golega le go go neela mo diatleng tsa Bafelesita.” Simesone a ba raya a re: “Inkaneleng pele gore ga lo kitla lo mpolaya ka losi.”
13Ba mo araba ba re: “Nnyaya, re tla go golega fela, re go neela mo diatleng tsa bone, mme ruri ga re kitla re go bolaya.” Jaanong ba mo golega ka dithapo tse pedi tse dintšhwa, ba mo ntsha mo logageng.
14Ya re a fitlha kwa Legi, Bafelesita ba mo kgatlhantsha, ba ntse ba thela lešalaba. Mme Mowa wa Morena wa tsena mo go ene; dithapo tse di neng di le mo mabogong a gagwe tsa nna jaaka ditlhale tse di fisitsweng ke molelo; dikgole tse a golegilweng ka tsona tsa kumagana, a bofologa mabogo.
15A bona lotlhaa lo lošwa lwa esele, a ntsha letsogo, a lo tsaya, a bolaya banna ba le sekete ka lone. 16Ke fa Simesone a boka a re:
“Ka lotlhaa lwa esele ke ba
dirile mekoa ya ditoto;
ka lotlhaa lwa esele ke bolaile
banna ba le sekete.”
17Ya re a sena go bua jalo, a latlha lotlhaa lo a neng a lo tshwere, a bitsa felo foo Mmoto-wa-lotlhaa.
18Mme ya re a nyorilwe thata a lelela Moreneng a re: “Ke wena o dirileng pholoso e kgolo e ka letsogo la motlhanka wa gago. A jaanong ke tla swa ka lenyora, ke wela mo diatleng tsa ba ba sa rupang?”
19Ke fa Modimo o phantsha khuti e e kwa Legi go tswa metsi mo go yona. Ya re a nwa, a boelwa ke nonofo, a phela. Ke ka moo e bidiwang Motswedi wa moledi; o sa le teng kwa Legi le kajeno.
20A siamisetsa Iseraele mo metlheng ya Bafelesita dinyaga di le 20.


text:
E nngwe potso e bo e ka re e le eo e tsewa tsela, e tsewa jang ka re tlwanetse go tsaya, go tshwara, dilo kgotsa e a sikarwa kgotsa e rwalwa jaaka dinawa tse Setswana se reng o sedige wa di tlatsa kgama di sena morwadi; ke gore motho yo o tlaa...
A bua jalo, se natefe Setswana ka ga a reye go ja ga go tsenya mo ganong jaaka re e ja dijo. Seo jaaka re setse re bonye, e le go natefisa puo fela. Jaanong gompieno ke yoo Motswana re utlwa a re go na le go tsaya tema. Go utlwa a bua jalo, mongwe a...
Gongwe o botse gore o ne wa gata jang? Karabo e re, ka gale re simolola ka go botsa potso e e leng yone modi wa kgang. Morago ga potso eo, go latele karabo e yone e leng moko wa kgang. Mme maloba jaaka re setse re supile, ga se ka ga nna jalo. Mme ga...
Gone fa, gongwe dipotso di bo di ka tla ka go latelana di botsa gore kgato eo, ke eng, e tsewa kae, gape, e tsewa jang. Go araba potso ya gore kgato ke eng, re atamele Thanodi go re thusa mme yone e re kgato ke tshwetso ya mogopolo. Gongwe o fetele...
E le oo, o wetse, wa bo o re buletse tsela, phatlha, go nna re tswela pele go utlwa gore o nne a se natetsha jang Setswana Motswana mme gompieno re utlwa a re go na le go tsaya tshwetso. Gone fa, potso e bo e ka tla mme ya re, tshwetso eo, e le eng,...
Mme le fa namane ya yone e anywa, e anywe e kgore, e tloge e karagane. Jaanong e ne ya re maloba ra re mosepele wa o moleeleele ole wa go ja… o a wela. Re sena go bua jalo, sengwe sa rothegela mme ra bona o sa ntse o ka ya pele. Go...
Ka ao mafoko a raya gore sengwe le sengwe se na le nakoya go fela.Ke leno le gorogile la gore mosepele wa rona wago ja…o wela. Go wela, re kopane le go ja motho ka loleme go raya go solofetsa motho, go modirela sengwe mme o felele o sa dira...
Re re o dirwa jaana ke gore ga e re Motswana a natetsha Setswana a itsape. O a se natetsha, a se loise, ka tsela tse dintsi. Gompieno re utlwe a re go na le go ja mohuhutso wa phatla. Gone fa, e re ntswa re itse gore mohuhutso ke eng, re botse...
Ntsoma e le eng? Re botse Thanodi mme e re ntsoma ke tiro nngwe ya tsietso. Gape e fetele pele e re tsietso ke mokgwa wa go dira boferefere go sa lemogwe. Go ntse jalo, ke gone e tlaa reng fa ka mokgwa mongwe, tsela nngwe, motho a ka go direla...
Jaanong le fa mosepele o wa go ja……o ntse o ya pele jaana, re dumela gore e tlaa tla nako ya gore o wele, kana, o khutle, o fele. Go nne jalo o wele. E le oo, o wetse le rona re bone go ikhutsa, boikhutso. Mme ka letsatsi leo, ke leo,...
Jaanong le fa mosepele o wa go ja……o ntse o ya pele jaana, re dumela gore e tlaa tla nako ya gore o wele, kana, o khutle, o fele. Go nne jalo o wele. E le oo, o wetse le rona re bone go ikhutsa, boikhutso. Mme ka letsatsi leo, ke leo,...
Mme go gatela pele re ikgate motlhala re se noga re boele morago re bue ka go ja boroko. E le eng re dira jalo? E le ka gore lenatetshapuo le, le gabedi mme nako ele re ne ra bua fela ka bontlha bongwe jwa lone mme jo bongwe jwa salela morago....
Gore a tsatsi jeno mosepele o o a wela, kgotsa, o sa ntse o tlaa tswela pele ga re itse. Fela re gatele pele re re, e a re Motswana a ntse a natetsha puo a fete ka go ijesa dijo tsa ditoro mme gape a re go na le go jesa motho dijo tsa ditoro....
Go bula tsela gompieno re re, re setse re kile ra supa gore fa Motswana a rata selo, a se itumelela, a re o se ja monate. E tlaa re Tshelwana a utlwa pina e opelwa fale ka botswerere a re, ‘Hei, pina ele ke e ja monate gore! A raya gore o a e...
E re re ntse re tswela pele go tle le lengwe lenatetshapuo le re go na le go ja dijo tsa ditoro. Mme a re go lemotshe gore le, le farologane le manatetshapuo a mangwe le tshwane le la ntshwakgo, tlwae, le kgakge, ka ao ga a tlhamalale a re go...


text:
A di Dirilwe ke Mongwe?
Mmele wa Motho
Bokgoni Jwa Mmele Jwa go Alafa Dintho
Baitsesaense ba etsa jang bokgoni jono go dira dipolasetiki tse disha?
Diphologolo
Boboa Jwa Otter ya Lewatle
Diphologolo tse dintsi tsa mo metsing di na le mafura a mantsi mo teng ga letlalo, a a di thusang go nna di thuthafetse. Otter ya mo lewatleng yone e dirisa mokgwa o o farologaneng.
Ditedu Tsa Katse
Goreng baitsesaense ba dirile diroboto tse di nang le disensara tse di tshwanang le tsa ditedu tsa katse?
Leoto la Pitse
Ke ka ntlha yang fa baenjenere ba paletswe ke go etsa popego ya lone?
Ditshedi Tsa mo Metsing
Lefuka la Leruarua la Humpback
Bona tsela e lefuka la phologolo eno e kgolo le dirang ka yone le kafa e tlhotlheleditseng dikarolo dingwe tsa botshelo jwa gago ka gone.
Letlalo le le Kgonang go Iphepafatsa la Leruarua
Ke eng fa Baitsesaense ba ba batla go itse gore le iphepafatsa jang?
Tsela e Tlhapi Nngwe e Bonang Dilo ka Yone mo Metsing
Baitsesaense ba kopisa mokgwa wa tlhapi ya bottlenose dolphin go leka go tokafatsa didirisiwa tse ba di dirisang go itse gore go na le eng mo lewatleng.
Glue e e Dirwang ke Barnacle
Glue ya barnacle e kgona go kgomarela go feta glue epe fela e e dirilweng ke batho. Mme ke gone baitsesaense ba lemogang gore setshedi seno se dira jang gore se kgone go kgomarela mo dilong tse di metsi kgotsa tse di kolobileng.
Ditlhale Tse Ditshesane Tsa Setshedi se se Nnang mo Kgapetleng
Di-mussel di ingangatlela di dirisa ditlhale tsa tsone. Go tlhaloganya seno go ka re thusa go itse mokgwa o mosha o re ka o dirisang go kgomaretsa dilo mo dikagong kgotsa go kopanya mesifa le marapo.
Popego ya Dikgapetla Tsa mo Lewatleng
Tsela e dikgapetla tsa mo lewatleng di bopegileng ka yone, e sireletsa ditshedi tse di nnang mo go tsone.
Bokgoni Jwa Cuttlefish Jwa go Fetola Mmala
Baenjenere ba leka go etsa bokgoni jono ka go dira diaparo tse di kgonang go fetola mmala ka motsotswana.
Lesedi la Bobtail Squid ya Hawaii
Phologotswana eno e itirela lesedi gore e se ka ya bonwa.
Setshedi sa Metsi se se Nang le Matsogo a a Makatsang
Batlhami ba dirile motšhine o o kgatlhang.
Mokgwa wa go Bona wa Mmele wa Brittle Star
Ithute dilo tse di kgatlhang ka setshedi seno se se nnang mo lekekemeng la lewatle.
Go Tsamaya ka Setlhopha ga Ditlhapi
Ditlhapi di ka re ruta eng malebana le go fokotsa go thulana ga dikoloi?
Dinonyane
Mafuka a a Tsholetsegang a Dinonyane
Baenjenere ba bolokile dilitara di ka nna dimilione di le 7 600 tsa lookwane lwa difofane tsa jet mo ngwageng o le mongwe fela.
Mafofa a Nonyane ya Emperor Penguin
Baithutatshelo ba ditshedi tsa lewatle ba lemogile eng ka mafofa a nonyane eno?
Go Fofa ga Nonyane ya Wandering Albatross e sa Dirise Maatla Thata
Utlwa kafa nonyane eno e ka fofang lobaka lo loleele ka gone e sa iteye diphuka tsa yone le fa e le gangwe fela!
Mokgwa wa go Bona Tsela wa Nonyane ya Bar-Tailed Godwit
Utlwa ka loeto lo lo gakgamatsang thata lwa nonyane eno lwa malatsi a le robedi.
Ditshedi Tsa mo Lefatsheng le mo Metsing
Letlalo le le Monyang Metsi la Mokgantitswane wa Thorny Devil
Mokgantitswane ono o kgona jang go fetisa metsi go tswa mo maotong a ya kwa molomong?
Mogatla wa Mokgantitswane wa Agama
Mokgantitswane ono o kgona jang go tlola go tswa fa fatshe o ya mo leboteng?
Lotlhaa Lwa Kwena
E loma botlhoko go feta tau le nkwe ka makgetlo a le mararo. Le fa go ntse jalo, lo tsiboga ka bonako go gaisa menwana ya motho. Jang?
Letlalo la Noga
Ke eng se se dirang gore letlalo la noga le nne thata mo e ka palamang dikutu tse di magwata tsa ditlhare kgotsa go epa mesima mo metlhabeng e e gotlhang?
Mokgwa wa go Tsala wa Segwagwa se se Beelang Mae mo Mpeng
Ke ka ntlha yang fa motho yo o dumelang gore dilo di iphetogetse ka botsone fela go nna tse dingwe a ne a re go thata go dumela gore tsela e mmele wa sone o dirang ka yone e ne e ka fetoga ka bonya, kgato ka kgato?
Ditshenekegi
Bokgoni Jwa go Kotama Jwa Notshi ya Mamepe
Goreng mokgwa ono wa go kotama o dirisiwa fa go dirwa diroboto tse di fofang?
Lekhaha la Dinotshe
Ke eng se se itsegeng ka dinotshe malebana le go sa dirise lefelo le legolo se baitsedipalo ba neng ba sa se itse go fitlha ka 1999?
Thamo ya Tshoswane
Tshoswane e kgona jang go tsholetsa dilo tse di bokete go feta mmele wa yone?
Tsela e Tshoswane Nngwe e Iphimolang Leswe ka Yone
Tshoswane eno e tlhoka go nna e le phepa gore e kgone go tshela. E dira seo jang?
Moriri wa Tshoswane ya Kwa Sekakeng sa Sahara
Tshenekegi eno ke nngwe ya diphologolo tse di kgonang go itshokela mogote. Ke eng se se dirang gore e kgone go itshokela mogote o montsi jaana?
Modikologo wa Botshelo Jwa Tsie ya Cicada
Modikologo wa botshelo jwa ditshedi tseno tse di kgatlhang o bontsha gore di tlhagelela dibeke di le mmalwa fela morago ga dingwaga di le 13 kgotsa 17.
Maotwana a a Lomaganang a Tsie ya Issus
A thusa tshenekegi eno gore e kgone go tlolela kwa godimo.
Dinyurone Tse di Tsibosang Tsie fa e Fofa
Go tla jang gore segopa sa ditsie se fofe se sa thulane?
Go Utlwa ka Tsela e e Tlhomologileng ga Katydid
Ditsebe tsa tshenekegi eno e nnyennye di bereka fela jaaka tsa motho. Go batlisisa ka tsela eno e e tlhomologileng ya go utlwa go ka thusa jang mo go tsa saense le boenjenere jwa gompieno?
Lefuka la Serurubele
Lefuka la Blue Morpho le ka lebega le le borethe mme le na le dikarolo tse di ka bonwang fela ka maekorosekopo. Di thusa ka eng?
Lefuka la Serurubele le le Monyang Lesedi
Mmala o o bontsho jo bo tseneletseng ga se one fela o thuthafatsang lefuka la serurubele.
Bokgoni Jwa go Utlwa Jwa Serurubele sa Greater Wax Moth
Ka tsebe ya sone e e sa raraanang, se na le bokgoni jwa go utlwa go gaisa diphologolo tse dingwe.
Disensara Tsa Khukhwane ya Black Fire
Baenjenere le babatlisisi ba ka ithuta eng mo khukhwaneng eno e e tlhomologileng?
Bokgoni Jwa go Bona Tsela Jwa Khukhwane ya Boloko
Khukhwane ya boloko e dirisa thulaganyo efe ya go bona tsela? Mme batho ba ka ithuta eng mo go yone?
Lobone Lwa Sebonesanawa sa Photuris
Tshenekegi eno e nnyennye e tlhotlheleditse borasaense jang go dira di-LED tse di bonesang botoka, tse di dirisiwang go dira didirisiwa tse dintsi tsa eleketeroniki?
Haltere ya Ntsi
A o kile wa ipotsa gore ke eng fa go le thata go tshwara ntsi? Utlwa ka se baitsesaense ba se lemogileng.
Ntshi e e Fofang ka Ponyo ya Leitlho
Ntshi eno e tsapoga ka lobelo lo lo makatsang
Digokgo
Go Bona Dilo Letobo ga Segokgo se se Tlolang
Segokgo se se tlolang se dirisa jang go bona dilo letobo go lekanya sekgala se se tlhokang go se tlola? Ke eng fa babatlisisi ba batla go tsaya malebela mo mokgweng wa sone?
Bokgoni Jwa Segokgo Jwa go Dira Sekgomaretsi
Bobi jwa segokgo bo a nonofa fa go tlhokega gape ga bo nonofe fa go sa tlhokege. Utlwa gore jang mme ka ntlha yang.
Dimela
Bobududu jo bo Tsabakelang Jwa Pollia Berry
Pollia berry e na le mmala o o bobududu (blue) jo bo tseneletseng go gaisa dimela tsotlhe. Mme gone, ga e na seedi se se pududu se se dirang gore e nne le mmala. Ke eng se se dirang gore e nne le mmala o o tsabakelang jaana?
Dijalo Tse di Itseng Dipalo
Babatlisisi ba lemogile gore semela sa mosedara se na le bokgoni jo bo kgatlhang.
Microscopic World
Bogolo Jwa Bobolokelo Jwa DNA
DNA e ile ya bidiwa “ultimate hard drive.” Utlwa gore ka ntlha yang.
Ditshedi Tse Dinnye Tse di Nyeletsang Oli
Di kgona jang go phepafatsa oli e e tshologetseng mo metsing fa di bapisiwa le mekgwa ya batho?


text:
Ka ga
Se o tshwanetseng go se dira
Nako ya tiragatso
Tuelo ke bokae
Diforomo tse di tladiwang
O ka golagana le mang
Kaga go kwadisa dijo tsa leruo le dijo tsa diphologolo tsa gae
Go tlhagisa kgotsa go rekisa dijo tsa leruo kgotsa tsa diphologolo tsa gae, o tshwanetse go kwadisa le Mokwadisi wa Molao 36 wa 1947.
Dijo tsa leruo le dijo tsa diphologolo tsa gae le dilo tse di dirwang ka go thubaganya kgotsa go sila dijo, divithamini, kgotsa diminerale. Di dirisiwa go fepa diphologolo tsa gae le leruo.O tshwanetse go bo o nna mo Aforikaborwa kgotsa motho wa semolao yo o nang le kantoro mo Aforikaborwa go ka dira kopo.Fa dijo tsa leruo kgotsa dijo tsa diphologolo tsa gae tse o batlang go di kwadisa di setse di kwadisitswe ke motho yo mongwe, o tshwanetse go bona tetla e e kwadilweng go tswa go motho yoo pele o di kwadisa.
Pele o isa kopo ya gago, o tshwanetse go romela sampole ya dijo tsa leruo kgotsa diphologolo tsa gae kwa laboratoring e e maleba. Kumo e tshwanetse go sekasekwa go ya ka ditlhokego tse di rileng. Laboratori eo e tshwanetse go go naya setifikheiti sa tshekatsheko se o tshwanetseng go se kgomaretsa mo kopong ya gago. Mokwadisi a ka se amogele kopo ya gago ntle le setifikheiti sa tshekatsheko se se tswang kwa laboratoring e e maleba.
Ela tlhoko: O tshwanetse go ntšhwafatsa kwadiso morago ga dingwaga di le tharo. Lefapha la Temothuo, Jalo ya Dikgwa le Bodirelatlhapi le tla go itsise fa o tshwanetse go ntšhwafatsa. Tshedimosetso e tshwana le fa o ntšhwafatsa setlhongwa sa go opafatsa.
Se o tshwanetseng go se dira
- Isa sampole ya dijo tsa leruo kgotsa dijo tsa diphologolo tsa gae kwa laboratoring e e maleba go tlhatlhobiwa le go rebolelwa setifikheiti sa laboratori.
- Kwalela Mokwadisi lekwalo le le nang le tshedimosetso e:
- Dijo tsa leruo kgotsa dijo tsa diphologolo tsa gae
- Nomorokwadiso ya dijo tsa leruo kgotsa tsa diphologolo tsa gae, fa di setse di kwadisitswe neela lebaka la thomelo (nomorokwadiso ya dijo tsa leruo kgotsa tsa diphologolo tsa gae, kgotsa o tsenya dijo tsa leruo kgotsa tsa diphologolo tsa gae tse dingwe mo kumong e e kwadisitsweng)
- Tetla e e kwadilweng, fa dijo tsa leruo kgotsa tsa diphologolo tsa gae di kwadisitswe ke motho yo mongwe
- Setifikheiti sa tshekatsheko go tswa kwa laboratoring Bopaki jwa tuelo le referense. Se ga se tlhokege fa o isa kopo ya gago ka seatla mme o duela madi a a seatleng kwa Lefapheng la Temothuo, Jalo ya Dikgwa le Bodirelatlhapi (DAFF).
- Pakana kgotsa leibole ya kumo
- Sitlholola le go tlatsa foromo ya setifikheiti sa kwadiso. Foromo e tshwanetse go saeniwa ke Mokhomišenara wa Maikano. Ga go na foromo ya setifikheiti sa thekontle.
- Kgomoretsa lekwalo, leibole ya kumo le setifikheiti sa tshekatsheko go tswa kwa laboratoring mo foromong ya kopo.
- Isa diforomo tsa kopo (ya tota le khopi) le ditlankana tse di kgomareditsweng go: The Registrar: Act No. 36 of 1947, Private Bag X343, Pretoria, 0001 kgotsa o ka di isa ka seatla go: The Registrar: Act No. 36 of 1947, Agriculture Place, 20 Steve Biko Street, Arcadia Pretoria
- Duela tlhotlhwa e e beilweng. Fa o posa kopo ya gago o tshwanetse go duela tlhotlhwa e e beilweng ka otara ya poso go Mokaedikakaretso wa Temothuo. Fa o isa kopo ka seatla o ka duela tlhotlhwa e e beilweng ka seatla. Tsenya tshedimosetso e e tshwanang le ya setlhongwa sa opafatso.
Account name: NDA-ACT36 of 1947
Account number: 11 2031 02
Branch code: 01 0845
Bank name: Standard Bank
Ref: 11FF1 le leina la setlamo.
Tuelo ke bokae
Diforomo tse di tladiwang
- Application form for the registration of pet food (including complementary pet food or treat)
- Application form for the registration of complete or concentrate horse and other feed
- Application form for the registration of complete or concentrated ruminant feed(s) (with NPN)
- Application form for the registration of complete or concentrated monogastric feed(s)
- Application form for the registration of animal or plant derived raw material
- Application form for the registration of milk replacers
- Application form for the registration of general supplements, licks or herbal supplements
Administration
Lindinkosi Lembethe
Tel: 012 319 6863
E-mail: LindinkosiL@daff.gov.za
National office
Tel: 012 319 6657
Fax: 012 319 7179
Physical address: 20 Steve Biko Street, Arcadia, Pretoria
Postal address: Private Bag X343, Pretoria 0001
Web address: https://www.dalrrd.gov.za/Branches/Agricultural-Production-Health-Food-S...


text:
121“Eferaime o ntikanyeditse ka maaka le ba ntlo ya Iseraele ka tsietso. Juta le ene o sa ntse a kgarakgatshega ka boitaolo fa pele ga Modimo, ee, fa pele ga Moitshepi yo o ikanyegang. 2Eferaime o ikanya phefo, o latela phefo e kgolo ya botlhabatsatsi. O tlhola a ntsifatsa maaka le kgatelelo. Ba dira kgolagano le Asiria, lookwane lo isiwa kwa Egepeto.”
3Morena o na le kgang le Juta, o tla betsa Jakobe ka ntlha ya ditsela tsa gagwe, a mmusolosa ka fa ditirong tsa gagwe. 4Jakobe o ne a tshwara mogolowe mo seretheng a sa le mo mmeleng wa ga mmaagwe, a kampana le Modimo ka thata ya gagwe ya bonna.
32:25-29
5Ee, a kampana le moengele, a mo fenya a lela, a ba a mo rapela, a kopa boitshwarelo. O mo fitlhetse kwa Bethele, teng koo o buile le rona.
6Mme Morena, Modimo wa masomosomo, leina la gagwe le le tumileng ke Morena.
7Mme wena, boela Modimong wa gago, o dirise lorato le tshiamo, o solofele mo Modimong wa gago ka tlhomamo.
8Jakobe o na le sekale se se tsietsang, o rata go patika jaaka Kanana. 9Eferaime a re: “Ruri, ke humile, ke iponetse khumo; mo go tsotlhe tse ke di bapetseng ga go nke go fitlhelwa molato ope mo go tsona o e leng boleo.”
10“Mme nna ke Morena, Modimo wa gago, go tloga kwa lefatsheng la Egepeto. Ke tla go nnisa gape mo ditenteng jaaka mo malatsing a moletlo.
11“Ke buile le baporofeti, ka ntsifatsa dipono, ka bua ka ditshwantsho ka melomo ya baporofeti. 12Fa ba Gileate e le baikepi, ruri, ba tla latlhega; fa ba dira dipoo ditlhabelo mo Gilegala, dialetare tsa bone le tsona di tla fetoga mekoa ya matlapa mo meseleng ya tshimo.”
13Jakobe ene o kile a tshabela kwa nageng ya Siria, Iseraele a dira ka ntlha ya mosadi, a disa gore a bone mosadi.
29:20
14Mme Morena o ntshitse Baiseraele kwa Egepeto ka moporofeti, mme ba disiwa ke moporofeti.
15Eferaime o gakaditse Morena thata, mme Morena wa gagwe o tla digela melato ya polao ya gagwe mo go ene, a mmusolosetsa nyatso e o mo nyaditseng ka yona.


text: 2 Mo godimo ga moo, Modimo o ne a dira gore lo tshele, le fa lo ne lo sule ka ntlha ya melato ya lona le maleo a lona.+2 Ka nako nngwe lo ne lo tshela jaaka batho ba lefatshe leno ba tshela*+ e bile lo dira dilo tse mmusi wa lefatshe leno+ a batlang gore lo di dire. Mmusi yono o laola moya+ o o tlhotlheletsang batho gore ba se ka ba ikobela Modimo.3 Mo nakong e e fetileng, rotlhe re ne re tshela jaaka batho bao ka gonne re ne re dira dilo go dumalana le dikeletso tsa rona tse di sa siamang+ e bile re dira dilo tse di ratwang ke dikakanyo tsa rona.+ Re ne re tshwanelwa ke bogale jwa Modimo go tloga fela fa re tsholwa,+ jaaka batho ba bangwe botlhe.4 Mme e re ka Modimo a le kutlwelobotlhoko+ e bile a re rata thata,+5 o ne a dira gore re tshele mmogo le Keresete, le fa re ne re sule ka ntlha ya boleo,+ tota e bile, re bolokilwe ka ntlha ya bopelonomi jwa gagwe jo bogolo.*6 Gape Modimo o ne a re tsosa mmogo le ene a bo a re baya mmogo le ene kwa legodimong re le barutwa ba ga Keresete Jesu,+7 gore mo nakong e e tlang* a tle a re bontshe bopelonomi jwa gagwe jo bogolo fa a re direla dilo tse dintle. Modimo o tla nna pelontle mo go* rona ba re leng seoposengwe le Keresete Jesu.8 Lona ba lo nang le tumelo, lo bolokilwe ka ntlha ya bopelonomi jono jo bogolo,+ mme seno ga se a direga ka ntlha ya matsapa a lo a tsereng; go na le moo, ke mpho ya Modimo.9 Nnyaa, ga se ka ntlha ya dilo tse lo di dirileng,+ gore go se ka ga nna le motho ope yo o nnang le lebaka la go ikgantsha.10 Gonne re tiro ya diatla tsa Modimo; Modimo o ne a re bopa+ ka go re dira barutwa ba ga Keresete Jesu+ gore re dire ditiro tse di molemo, tse a neng a ikaeletse gore re di dire go sa le gale.11 Ka jalo, gopolang gore ga lo Bajuda, mme batho ba ba rupisitsweng ke batho, ba ne ba lo bitsa batho ba ba sa rupang.12 Ka nako eo lo ne lo sa itse Keresete, lo se seoposengwe le batho ba Iseraele, e bile e re ka lo ne lo le batswakwa, dikgolagano tsa tsholofetso di ne di sa lo ame;+ lo ne lo tshela mo lefatsheng lo se na tsholofelo e bile lo sa itse Modimo.+13 Mme jaanong e re ka lo le seoposengwe le Keresete Jesu, lona ba lo kileng lwa bo lo le kgakala thata le Modimo, lo simolotse go nna gaufi le ene ka ntlha ya madi a ga Keresete.14 Gonne ene yo o neng a dira gore ditlhopha tse pedi di nne setlhopha se le sengwe+ a bo a thuba lobota lo lo fa gare lo lo neng lo di kgaoganya,+ o re tliseditse kagiso.+15 Fa a ntsha mmele wa gagwe setlhabelo, o ne a fedisa melao le ditaelo tse di neng di le mo Molaong wa ga Moshe tse di neng di dira gore batho e nne baba, gore a tle a dire gore ditlhopha tse pedi tse di seoposengwe le ene di nne motho a le mongwe yo mosha+ le gore go nne le kagiso.16 Gape, fa a ne a swela mo koteng ya tlhokofatso,* o ne a dira gore ditlhopha tseo tse pedi e nne ditsala tsa Modimo,+ e le gore a dire ditlhopha tseo tse pedi mmele o le mongwe+ ka mmele wa gagwe.17 Mme o ne a tla, a bo a rerela lona ba ba kgakala thata le Modimo le ba ba gaufi le ene dikgang tse di molemo tsa kagiso,18 ka gonne setlhabelo sa gagwe se dira gore rotlhe mo ditlhopheng tseno tse pedi, re kgone go rapela Rara yo o kwa legodimong ka gonne rotlhe re amogela moya o o boitshepo o o tshwanang.19 Ka jalo, ga lo tlhole lo le batswakwa,+ mme lo baagimmogo+ le ba ba boitshepo e bile lo lelapa la Modimo,+20 mme lo agilwe mo motheong wa baaposetoloi le baporofeti,+ mme Keresete Jesu ene ke leje la sekhutlo* la motheo.+21 Mme kago yotlhe e e seoposengwe le ene, e e kopanngwang mmogo ka kutlwano,+ e gola gore e nne tempele e e boitshepo ya ga Jehofa.*+22 E re ka lo le seoposengwe le Keresete, Modimo o dirile gore lona le ba bangwe lo nne ntlo e a nnang mo go yone, ka gonne moya wa gagwe o mo go yone.+


text:
Festus Mogae
Festus Gontebanye Mogae (o tshotswe ka ngwaga wa 1939 kgwedi ya Phatwe a tlhola masome a mabedi le bongwe) ke mopolotiki wa Botswana yo o neng a le Tautona wa Botswana go tsweng ka 1998 go ya kwa ngwageng wa 2008. O ne a tsaya mo go Rre Quett Masire e le tautona ka ngwaga wa 1998 gape o ne a tlhophiwa gape ka kgwedi ya Phalane ngwaga wa 2004; morago ga go nna ngwaga tse di lesome mo ofising ,o ne a fologa setilo ka ngwaga wa 2008 gape a tseelwa gape ke Lieutenant General Seretse Khama Ian Khama. O tsene mo nyalong e e boitshepo le Mme Barbara Mogae, gape ba nale bana ba le bararo ebong: Chedza , Nametso le Boikaego.
Botshelo jwa gagwe[fetola | Fetola Motswedi]
Mogae ke mokalaka (Moshona wa kwa bophirima) sentle , go tswa Sowe. Setlhopa se sa Bakalaka se bidiwa Badhalaunda, se se bileditsweng mo go kgosi, Dhalaunda, gape puo ya gagwe ke sekalaka kgotsa Shona sa kwa bophirima.
Mogae o dirile dithuto tsa economics kwa United Kingdom, pele kwa sekoleng sa Oxford, gape kwa mmadikolo wa Sussex. A boela mo Botswana go tla go dira e le modiri wa sesole pele fa a dira mo mafelong a pharologanyo le lekgotla la International Monetary Fund le Bank of Botswana. E ne e le mothusa tautona wa Botswana go tswa ka ngwaga wa 1992 go ya ko ngwageng wa 1998.
Boeteledipele jwa ga Rre Mogae[fetola | Fetola Motswedi]
Lekoko la ga Mogae ebong Botswana Democratic Party (BDP), le tsere puso ka ditlhopho tsa Phalane ngwaga wa 1999, mme Mogae a kanelwa lobaka la ngwaga tse tlhano ka Phalane a tlhola masome a mabedi mo ngwageng wa 1999[1][2] ke rramolao ebong Julian Nganunu kwa lebaleng legolo la lefatshe la metshameko moGaborone.[2] Mo modirong o ne o,o ne a ikanya go itebaganya le go lwantsha lehuma le letlhoko la ditiro.[1]
Go latedisa katlego ya BDP's mo ditlhophong tsa Phalane ngwaga wa 2004, Mogae o ne a kanelwa gape legato la bobedi ka kgwedi ya Ngwanatsele mo ngwagebg wa 2004.[3] Mogae o ne a solofetsa go lwantsha lehuma le letlhoko ya ditiro, le gone go emisa kanamo ya mogare wa HIV-AIDS, mo a ithaopileng go o emisa mo Botswana ka ngwaga wa 2016.[4]
Tlogelo tiro[fetola | Fetola Motswedi]
Ka kgwedi ya Phukwi a le lesome le bone ka ngwaga wa 2007, Mogae o ne a bolela dikeletso tsa gagwe tsa go tlogela tiro kgwedi tse di borobabongwe tse di latlang.[5]
Dikatlholelo[fetola | Fetola Motswedi]
Mogae o ne a fiwa tlotla ya Grand Cross ya Légion d'honneur{/0 }ke tautona wa France ebong Rre Nicolas Sarkozy mo kgweding ya Mopitlwe a tlhola masome a mabedi ka ngwaga wa 2008 go bo "a ne a le moeteledipele wa sekao" mo go direleng lefatshe la Botswana "malebela" a puso ya batho ka batho gape le puso ee siameng.[6] O ne a fologa setilo sa botautona ka Moranang a tlhola ga ngwe ka ngwaga wa 2008 mme a tseelwa ke mothusa tautona Rre Ian Khama.
Mogae o fentse tlotla ya Ibrahim Prize for Achievement in African Leadership ka ngwaga wa 2008, gape o tla fiwa selekanyo sa madi a US$ 5 million go fitlha ngwaga tse di lesome gape le US$ 200,000 ka ngwaga botshelo jwa gagwe jotlhe go tsweng foo. Kwa toropong ya London Phalane a le masome a mabedi ka ngwaga wa 2008, mokwaledi mogolo wa United Nations Rre Kofi Annan o ne a tlhalosa: "Ketelelo pele ya maemo ya ga tautona Rre Mogae e supile katlego mo matlhong a setshaba kgatlhanong le segajaja sa HIV/AIDS se se neng se tshosa lefatshe le batho mo lobakeng lo lo tlang."[7][8]
Botshelo jwa gagwe gompieno[fetola | Fetola Motswedi]
Mogae gompieno o dira e le morongwa yo o kgetlhegileng wa lekalana la United Nations Secretary-General mo mererong ya tsa phetlogong loapi. Ka ngwaga wa 2010, o ne a kopana le lekgotla la bogakolodi la U.S. la TeachAIDS.[9]
Bokhutlo[fetola | Fetola Motswedi]
Rre Festus Mogae o diretse lefatshe la Botswana ka lobaka lo lo leele. E ne e le tautona yo o ratang batho ebile a dumela mo go reng re le lefatshe re tshwanetse go dirisanya mmogo gore kagiso e rene mo lefatsheng.Tautona o ne a dumela thata mo pusong ya batho ka batho ka a ne aitse gore mongwe le mongwe o botlhokwa mo lefatsheng.
Metswedi[fetola | Fetola Motswedi]
- ↑ 1.0 1.1 "BOTSWANA: Mogae sworn in as president", IRIN, 20 October 1999.
- ↑ 2.0 2.1 "Botswana: Festus Mogae a bewa go nna tautona", Seromamowa sa Botswana (nl.newsbank.com), 20 October 1999.
- ↑ "Update: Festus Mogae a kanelwa go nna tautona wa Botswana", Xinhua (nl.newsbank.com), 2 November 2004.
- ↑ The Government of Botswana– Vision 2016
- ↑ "Botswana's Mogae set to retire", AFP (IOL ), 15 July 2007.
- ↑ "Sarkozy décore le président du Botswana pour sa bonne gouvernance", AFP, 20 March 2008 Tempolete:Fr icon.
- ↑ ap.google.com, Former president of Botswana gets leadership prize
- ↑ reuters.com, Botswana's Mogae wins African leadership prize
- ↑ "Former President of Botswana, Festus Mogae, joins TeachAIDS Advisory Board". TeachAIDS. 16 September 2010. http://teachaids.org/blog/former-president-of-botswana-festus-mogae-joins-the-teachaids-advisory-board/. Retrieved 16 December 2010.


text:
Basha ba Botsa Jaana
Ditsala Tsa me Tsa Boammaaruri ke Bomang?
“Cori o nthutile dilo di le dintsi tse ke neng ke sa di itse. Fa ke na le ene, ke kopana le batho ba basha, ke leka dilo tse disha e bile ke itumelela go ya gongwe le gongwe kwa re yang gone. Go nna tsala ya ga Cori eleruri go fetotse botshelo jwa me!”—Tara. *
A go utlwala go sa kgonege go nna le botsala jwa mofuta o o ntseng jalo? Fa e le gore go ntse jalo, o se ka wa kgobega marapo. O dikologilwe ke batho ba ba ka nnang ditsala tsa gago. Setlhogo seno se tla go thusa go bona gore batho bao ke bomang.
‘KE DIKOLOGILWE ke ditsala mme ga ke na ditsala.’ Ke tsela e Shayna wa dingwaga di le 21 a tlhalosang kafa go utlwalang ka teng go dikologiwa ke batho ba le bantsi mme o sa ikutlwe o atamalane le ope wa bone. Boikutlo jo bo ntseng jalo bo ka tswa bo tlwaelegile segolobogolo mo bathong ba ba dirisang mafelo a go ikgolaganya le batho mo Internet. Serena wa dingwaga di le 22 a re: “O ka nna le batho ba le bantsi mo lenaaneng la gago la ditsala e bile o lebega o itsege mme boammaaruri ke gore lenaane leo le ka tswa le se na mosola wa sepe.” *
Ke eng se o ka ratang go nna le sone—batho ba le bantsi mo lenaaneng la gago la ditsala kgotsa ditsala di le mmalwa tsa boammaaruri? Le fa bobedi jwa tsone bo na le melemo mengwe, tsala ya boammaaruri e ka go thusa fa o na le mathata e bile e ka go kgothaletsa go nna motho yo o botoka. (1 Bakorintha 16:17, 18) Dirisa dintlha tse di latelang go go thusa go bona gore ke mang mo bathong ba o ba tlwaetseng yo a ka tswang a setse a bontsha dinonofo tsa tsala ya boammaaruri.
TSALA YA BOAMMAARURI E A IKANYEGA
“Tsala ya me e ne e tle e mpolelele diphiri tsa gagwe mme ka ntlha ya seo le nna ke ne ka akanya gore ke ka mo tshepa ka tsa me. Ka jalo, letsatsi lengwe ke ne ka mmolelela gore ke kgatlhegela mosimane mongwe. Abo seo e ne e le phoso jang ne! Ka bonako fela o ne a tsamaya a bolelela batho ba bangwe ka gone!”—Beverly.
“Nka bolelela tsala ya me Alan sengwe le sengwe mme ke a itse gore ga a kitla a tsamaya a bolelela batho ba bangwe ka sone.”—Calvin.
Mo basheng bano ba ba fa godimo, ke ofe yo o neng a na le tsala ya boammaaruri? Ke mang mo ditsaleng tsa gago yo o tla ikutlwang o gololesegile go mmulela mafatlha? * Baebele ya re, “molekane wa boammaaruri o lorato ka dinako tsotlhe.”—Diane 17:17.
-
Fa tlase fano, kwala maina a ditsala tse pedi tse o lemogileng gore di a ikanyega. ․․․․․
-
․․․․․
TSALA YA BOAMMAARURI E IINTSHA SETLHABELO
“Ka nako nngwe mo botsaleng, motho yo mongwe o tla nonofa go feta yo mongwe. Tsala ya boammaaruri e a lemoga fa o le bokoa mme o dira sengwe ka bonako go go thusa. Gone ke boammaaruri gore tsala eo le yone e solofela gore le wena o tla mo direla se se tshwanang fa a tlhoka thuso.”—Kellie.
“Ke ne ke na le tsala e ntšha fa mmè a ne a tlhokafala. Re ne re ise re atamalane thata mme re ne re rulagantse go ya lenyalong mmogo. Go ile ga direga gore letsatsi le mmè a neng a tla fitlhwa ka lone e ne e le letsatsi le re neng re tshwanetse go ya lenyalong ka lone. Ke ne ka gakgamala fa tsala ya me e ne e tla phitlhong ya ga mmè go na le gore e ye lenyalong. Ka yone nako eo, ke ne ka lemoga gore ke tsala ya boammaaruri!”—Lena.
Ke mang mo ditsaleng tsa gago yo o bontshang moya go iintsha setlhabelo? Tsala ya boammaaruri e tla ‘nna e batle, e seng molemo wa yone, fa e se wa motho yo mongwe.’—1 Bakorintha 10:24.
Fa tlase fano, kwala maina a ditsala tse pedi tse di bontshitseng gore di na le moya wa go iintsha setlhabelo.
-
․․․․․
-
․․․․․
TSALA YA BOAMMAARURI E GO THUSA GO NNA MOTHO YO O BOTOKA
“Batho bangwe ba lebeletse gore ke ikanyege mo go bone kgotsa gore ke dumalane le bone le fa seo se kaya gore ke tlogele mekgwa e e siameng kgotsa ke dire sengwe se se kgatlhanong le segakolodi sa me. Batho ba ba ntseng jalo ga se ditsala tsa boammaaruri.”—Nadeine.
“Kgaitsadiake ke tsala ya me e kgolo. O nkgothaletsa go dira dilo tse ke sa tlwaelang go di dira mme o nthusa gore ke nne motho yo o botsalano le go feta. O mpolelela boammaaruri tota le fa e le selo se ke sa batleng go se utlwa.”—Amy.
“Fa ke ne ke lebane le mathata, ditsala tsa me tse dikgolo di ne di sa leke go dira fela gore ke lebale ka one; ba ne ba sa tshabe go nneela kgakololo ba sa fitlhe sepe. Ba bangwe ba ne ba leta gore ke rarabolole mathata a me ke le nosi kgotsa ba leka go dira gore ke lebale ka one. Ba ne ba sa lemoge gore go na le sengwe se se phoso.”—Miki.
“Tsala ya me e bona bokgoni jo ke nang le jone go gaisa motho ope fela mme e nkgothaletsa go fitlhelela mekgele ya me. E mpolelela boammaaruri jaaka bo ntse fa go tlhokega gore e dire jalo—mme ke rata seo!”—Elaine.
A ditsala tsa gago di go thusa go fitlhelela bokgoni jwa gago kgotsa a o tshwanelwa ke go tlogela melao e o ipeetseng yone gore ba go amogele? Diane 13:20 ya re: “Yo o tsamayang le batho ba ba botlhale o tla nna botlhale, mme yo o dirisanang le dimatla dilo ga di na go mo tsamaela sentle.”
Fa tlase fano, kwala maina a ditsala tse pedi tse di go thusitseng go nna motho yo o botoka.
-
․․․․․
-
․․․․․
Leba maina a o a kwadileng mo dikarolong tse tharo tse di fa godimo. Fa e le gore leina la motho mongwe le tlhaga mo dikarolong tsotlhe tse tharo, motho yoo ke tsala ya boammaaruri! Kafa letlhakoreng * Fa o ntse o letile seo, dira bojotlhe gore o nne tsala e e molemo. Elena wa dingwaga di le 20 a re: “Ka metlha ke leka gore ke nne ke le gone go thusa ditsala tsa me. Fa ba tlhoka go direlwa sengwe, ke a ba thusa. Fa ba tlhoka go bua, ke a ba reetsa. Fa ba tlhoka go lela, ke a ba tshegetsa.”le lengwe, fa e le gore ga o kgone go akanya ka motho ope yo o nang le dilo tse go builweng ka tsone fa godimo, o se ka wa kgobega marapo. O ka tswa o dikologilwe ke batho ba e ka nnang ditsala tsa boammaaruri. Go ka nna ga tsaya nako gore o di bone.
Gone ke boammaaruri gore o ka tswa o tlwaetse batho ba le bantsi mme seno se botoka go na le gore o tsalane fela le batho ba le mmalwa mme o bo o sa itsalanye le ba bangwe. (2 Bakorintha 6:13) Mme a o ne o ka se rate go nna le ditsala di le mmalwa tsa boammaaruri tse di “tsholetsweng nako ya fa go na le matshwenyego”? (Diane 17:17) Jean wa dingwaga di le 20 a re: “Go molemo go itse batho ba le bantsi mme gone go tshwana fela le fa o na le diaparo di le dintsi tse di lebegang di le dintle mo khaboteng ya diaparo mme di sa go lekane. Ka metlha o apara fela diaparo tse o itseng gore di a go tshwanela. Mme ke se o se dirang le ka ditsala tsa gago tse dikgolo.”
^ ser. 3 Maina mangwe mo setlhogong seno a fetotswe.
^ ser. 5 Go bona tshedimosetso e e oketsegileng malebana le mafelo a go ikgolaganya le batho mo Internet, bona ditlhogo tsa “Basha ba Botsa Jaana” mo dimakasineng tsa Tsogang! tsa July le August 2011.
^ ser. 10 Ka dinako tse dingwe go boloka sengwe e le sephiri ga go botlhale—ka sekai, go didimala fa e le gore tsala ya gago e dirile sengwe se se masisi se se phoso, e na le go akanya ka go ipolaya kgotsa e dira sengwe se se ka mo tsenyang mo kotsing. Go bona tshedimosetso e e oketsegileng, bona dimakasine tsa Tsogang! tsa December 2008, tsebe 19-21 le May 2008, tsebe 26-29.
^ ser. 29 Go bona tshedimosetso e e oketsegileng, bona setlhogo se se reng, “Basha ba Botsa Jaana . . . A ke Tlhoka Ditsala Tse di Botoka?” mo makasineng wa Tsogang! wa March 2009.


text: 5 Ka jalo, e re ka le nna ke le mogolwane mmogo le lona, mme ke ile ka bona tsela e Keresete a bogisitsweng ka yone e bile ke tlile go amogela kgalalelo e e tla senolwang,+ ke ikuela* jaana mo bagolwaneng ba ba mo gare ga lona:2 Disang letsomane la Modimo+ le lo le tlhokometseng, lo direle lo le balebedi,* e seng ka go patelediwa mme e nne ka go rata, go dumalana le thato ya Modimo;+ e seng ka go batla dikhumo ka bopelotshetlha,+ mme e nne ka tlhagafalo;3 lo se ka lwa rena mo bathong ba e leng boswa jwa Modimo,+ mme lo nne dikao mo letsomaneng.+4 Mme fa modisa yo mogolo+ a sena go senolwa, lo tla amogela serwalo se se sa swabeng sa kgalalelo.+5 Ka tsela e e tshwanang, lona makawana, ikobeleng banna ba ba godileng.*+ Mme lotlhe lo nne* boikokobetso* fa lo dirisana, ka gonne Modimo ga a itumelele batho ba ba mabela, mme o naya ba ba boikokobetso bopelonomi jo bogolo.*+6 Ka jalo, ikokobeletseng Modimo yo o maatla, gore a tle a lo godise mo nakong e e tshwanetseng.+7 Latlhelang ditlhobaelo tsotlhe tsa lona* mo go ene,+ ka gonne o a lo kgathalela.+8 Nnang lo thantse mo ditlhaloganyong, mme lo nne lo disitse.+ Mmaba wa lona, e bong Diabolo, o tsamayatsamaya jaaka tau e e kurutlang, a batla go kometsa mongwe.*+9 Mme ganetsanang le ene,+ lo nonofile mo tumelong, lo itse gore bakaulengwe botlhe ba lona mo lefatsheng ba boga jaaka lo boga.+10 Mme fa lo sena go boga ka nakwana, Modimo yo o abang dimpho tsotlhe tsa bopelonomi jo bogolo, yo o neng a lo bitsa gore lo nne seoposengwe le Keresete le gore lo amogele kgalalelo ya gagwe e e nnelang ruri,+ o tla lo katisa a bo a dira gore lo tshwanelegele go mo direla. O tla lo nonotsha,+ o tla lo thusa+ gore lo tswelele lo ikanyega e bile o tla dira gore lo nne lo tiile.11 Maatla ke a gagwe ka bosakhutleng. Amen.12 Ke lo kwaletse ka mafoko a le mmalwa ke dirisa Silefano,*+ yo ke mo tsayang e le mokaulengwe yo o ikanyegang, gore ke lo kgothatse ke bo ke lo tlhomamisetse gore bopelonomi jo bogolo jwa Modimo bo boammaaruri. Bo ngangatleleng.13 Mosadi yo o mo Babelona, yo o tlhophilweng jaaka lona, o a lo dumedisa, Mareko+ morwaake le ene o a lo dumedisa.14 Dumedisanang ka lorato.*A lona lotlhe ba lo leng barutwa ba ga Keresete lo nne le kagiso.


text:
THUTO 12
Bontsha Gore o Amega ka Bareetsi
1 Bathesalonika 2:7, 8
KGANGKGOLO: Bua le bareetsi ka tsela e e lorato e bile o bontshe gore o batla go ba thusa.
KAFA O KA DIRANG SEO KA GONE:
-
Akanya ka bareetsi. Akanya ka mathata a ba nang le one. Ipotse gore ba ka tswa ba ikutlwa jang.
-
Tlhopha mafoko a gago sentle. Leka go kgothatsa bareetsi ba gago, go ba gomotsa le go ba nonotsha. O se ka wa kgopisa batho ba ba sa dumeleng mo go Jehofa kgotsa wa kgala dilo tse ba di dumelang.
-
Bontsha gore o kgatlhegela bareetsi. O ka dira seo ka go bua ka lentswe le le bonolo le ka go tshikinyang mmele ka tsela e e tshwanelang. Nna o etse tlhoko gore tsela e o ikutlwang ka yone e bonala mo sefatlhegong sa gago mme o nne o nyenya.


text:
Abstract:
Tlhotlhomisi e e ikaegile ka lemorago la botshelo jwa ga mokwadi Melato Recias Malope, modibelapuo yo o itsegeng wa puo ya Setswana, morutabana le mokwadi yo o manontlhotlho wa ditlhangwa le dibuka tsa thutapuo. O kwadile buka ya thutapuo ya motlhakanelwa le Moporofesara Setshedi, e e bidiwang ‘Thutamedumopuo ya Setswana’ e e phasaladitsweng ka 1978. Maiteko a gagwe mo bokwading ke a padi ya Matlhoko, Matlhoko, e e phasaladitsweng ka ngwaga wa 1980, le ngatana ya dikgankhutshwe tsa Mmualebe, e e phasaladitsweng ka 1982.
Mooko wa tlhotlhomisi e o thaetswe mo ntlhakemong ya batlhotlhomsi ba tshwana le Welleck et al (1961:90) le Rosenburg (1982:91) e e reng ditiragalo tse di anelwang ke mokwadi mo setlhangweng sa gagwe, di tletse tshusumetso e e maatla ya maitemogelo a lemorago la botshelo jo a bo tshetseng. Bakwadi ba, ba dumela gore mokwadi o anela ka ga se a se itemogetseng mo botshelong jwa nnete, jaaka ditiragalo mo loagong; tse a di buisitseng; tse a di boneng ka matlho; jalo le jalo.
Ditlhangwa tsa ga Malope tse di kaetsweng fa godimo, ke tsona metswedimegolo e e tlhotlhomisiwang le go sekasekwa go sedisisa seabe se lemorago la ga Malope le nnileng naso mo tlhagisong ya maitshetlego a ditlhangwa tse. Matshego a tlhotlhomisi e ke botshelo jwa nnete jwa ga Malope, ka maitlhomo a go leka go tlhotlhomisa gore maitemogelo a gagwe a nnile le seabe sefe mo bokwading jwa ditlhangwa tse di tlhotlhomisiwang tse. Maitlhomo a, a rotloeditswe ke bakwadi jaaka ga Allen (1963:27), Moleleki (1988:13) le Mothiba (2014:92), ba ba dumelang gore bokwadi bo tlholega mo lemoragong la mokwadi, le go tlhotlheletswa ke botshelo jo mokwadi a bo tshetseng.


text: 15 Ka nako eo, Moshe le Baiseraele* ba ne ba opelela Jehofa pina eno:+“Mma ke opelele Jehofa ka gonne o kwa godimo thata.+O latlhetse pitse le mopalami wa yone mo lewatleng.+2 Jah* ke nonofo ya me le maatla a me, ka gonne o mpolokile.+Yono ke Modimo wa me, mme ke tla mmaka;+ Modimo wa ga rre,+ mme ke tla mo tlotlomatsa.+3 Jehofa ke motlhabani yo o maatla.+ Jehofa ke leina la gagwe.+4 O latlhetse dikara tsa ga Faro le masole a gagwe mo lewatleng,+Mme batlhabani ba gagwe ba ba gaisang botlhe ba nwetse mo Lewatleng le Lehibidu.+5 Metsi a a gogomogang a ne a ba khurumetsa; ba ne ba nwela kwa tengteng jaaka leje.+6 Seatla sa gago sa moja Jehofa, se na le maatla a magolo;+Seatla sa gago sa moja Jehofa, se tšhwetlakanya mmaba.7 Ka tlotlomalo ya gago e kgolo, o kgona go latlhela ba ba go tlhaselang fa fatshe;+O romela bogale jwa gago jo bo tukang, bo ba laila jaaka lotlhaka.8 O ne wa dira gore metsi a kgobokane ka mohemo o o tswang mo marobeng a dinko tsa gago;A ne a ema a sa tshikinyege, a thibela merwalela;Metsi a a gogomogang a ne a gatsela mo pelong ya lewatle.9 Mmaba o ne a re: ‘Ke tla ba latelela! Ke tla ba tshwara!Ke tla kgaoganya se ke se gapileng go fitlha ke kgotsofala!Ke tla somola tšhaka ya me! Seatla sa me se tla ba fenya!’+10 O ne wa budulela ka mohemo wa gago, lewatle la ba khurumetsa;+Ba ne ba nwela jaaka lloto mo bophadiphading jwa metsi.11 Jehofa, ke mang yo o tshwanang le wena mo medimong?+Ke mang yo o tshwanang le wena, wena yo o boitshepo thata?+Wena yo o tshwanetseng go boifiwa ka dipina tsa pako, wena yo o dirang dikgakgamatso.+12 O ne wa otlolola seatla sa gago sa moja, mme lefatshe la ba kometsa.+13 Ka lorato lwa gago lo lo sa kgaotseng, o ne wa etelela pele batho ba o ba golotseng;+Ka nonofo ya gago, o tla ba kaela kwa lefelong le le boitshepo le o nnang kwa go lone.14 Ditšhaba di tshwanetse go utlwa;+ di tla roroma;Banni ba Filisitia ba tla aparelwa ke ditlhabi tse dikgolo.15 Ka nako eo dikgosana* tsa Edoma di tla tshoga;Mme babusi ba ba maatla* ba Moabe ba tla roroma.+Banni botlhe ba Kanana ba tla nyema mooko.+16 Ba tla welwa ke letshogo le poifo.+Ba tla nna fela ba sa tshikhinyege jaaka leje ka ntlha ya bogolo jwa lebogo la gagoGo fitlha batho ba gago ba feta fa kgaolong ya bone Jehofa,Go fitlha batho ba o ba tlhophileng+ ba feta fa kgaolong ya bone.+17 O tla ba tlisa o bo o ba jala mo thabeng ya boswa jwa gago,+Mo lefelong le o le ipaakanyeditseng gore o nne mo go lone Jehofa,Mo lefelong le le boitshepo le o le dirileng ka diatla tsa gago Jehofa.18 Jehofa o tla busa e le kgosi ka bosakhutleng le go ya go ile.+19 Fa dipitse tsa ga Faro le dikara tsa gagwe tsa ntwa le bapalami ba gagwe ba dipitse ba tsena mo lewatleng,+Foo Jehofa o ne a busetsa metsi a lewatle mo go bone,+Mme batho ba Iseraele ba ne ba tsamaya mo mmung o o omileng mo gare ga lewatle.”+20 Foo moporofeti Miriame, kgaitsadie Arone, o ne a tsaya moropana ka seatla mme basadi botlhe ba mo sala morago ka meropana ba bina.21 Miriame o ne a araba banna ka go opela a re:“Opelelang Jehofa, gonne o kwa godimo thata.+O latlhetse pitse le mopalami wa yone mo lewatleng.”+22 Moragonyana Moshe o ne a etelela Baiseraele pele go tswa kwa Lewatleng le Lehibidu, mme ba ne ba ya kwa nageng ya Shure ba bo ba tsamaya malatsi a le mararo mo nageng, mme ba ne ba se ka ba bona metsi.23 Ba ne ba goroga kwa Mara,*+ mme ba ne ba palelwa ke go nwa metsi a kwa Mara ka gonne a ne a le bogalaka. Ke gone ka moo a neng a bitsa lefelo leo Mara.24 Ka jalo, batho ba ne ba simolola go tla kwa go Moshe ba ngongorega,+ ba re: “Re tla nwa eng?”25 O ne a goela kwa go Jehofa+ mme Jehofa a mmontsha setlhare sengwe. Fa a se latlhela mo metsing, metsi a ne a nna monate.Ke gone kwa Modimo a neng a ba tlhomela molao le kgang e e tshwanetseng go atlholwa e bile ke gone kwa a neng a ba leka+ gone.26 O ne a re: “Fa o ka reetsa lentswe la ga Jehofa, Modimo wa gago ka kelotlhoko o bo o dira se se siameng mo matlhong a gagwe mme o reetsa ditaelo tsa gagwe ka kelotlhoko o bo o boloka melao yotlhe ya gagwe,+ ga nkitla ke go tlisetsa malwetse ape a ke neng ka a tlisetsa Baegepeto+ ka gonne ke nna Jehofa yo o go fodisang.”+27 Morago ga moo ba ne ba goroga kwa Elime, kwa go neng go na le metswedi ya metsi e le 12 le ditlhare tsa mokolane di le 70. Ka jalo, ba ne ba kampa foo fa thoko ga metsi ao.


text:
KGAOLO YA BOSOMENNGWE
O ne A Nna a Disitse Mme a Leta
1, 2. Elija o ne a lebana le kabelo efe e e sa itumediseng, mme ene le Ahabe ba ne ba farologane ka ditsela dife?
ELIJA o ne a batla go rapela Rraagwe yo o kwa legodimong mo sephiring. Le fa go ntse jalo, boidiidi jo bo neng bo dikologile moporofeti yono wa boammaaruri bo ne bo sa tswa go mmona a bitsa molelo go tswa kwa legodimong, mme ga go pelaelo gore bontsi jwa batho bano bo ne bo dira sotlhe se bo ka se kgonang go kgatlha Elija gore a tle a ba amogele. Pele ga Elija a ka tlhatlogela kwa godimo ga Thaba ya Karemele go ya go rapela Jehofa Modimo mo sephiring, o ne a tshwanelwa ke go dira tiro nngwe e e sa itumediseng. O ne a tshwanetse go bua le Kgosi Ahabe.
2 Ahabe le Elija ba ne ba farologane fela thata. Ahabe yo o neng a apere diaparo tsa segosi, e ne e le monna yo o pelotshetlha yo o neng a itetla go tlhotlhelediwa motlhofo ke batho ba bangwe go dira dilo tse di bosula. Elija ene o ne a apere diaparo tse di neng di aparwa ke baporofeti—seaparo sa maemo a a kwa tlase se gongwe se neng se dirilwe ka letlalo la phologolo kgotsa ka boboa jwa kamela kgotsa podi. E ne e le monna yo o pelokgale, yo o thokgameng le yo o nang le tumelo. Ditiragalo tse di neng tsa direga mo letsatsing leo di ne di senotse gore banna bao ke batho ba ba ntseng jang.
3, 4. (a) Ke eng fa Ahabe le baobamedi ba bangwe ba ga Baale ba ne ba tlhabilwe ke ditlhong? (b) Re tlile go tlotla ka dipotso dife?
3 Ahabe le baobamedi ba bangwe ba ga Baale ba ne ba tlhabisitswe ditlhong mo letsatsing leo. Bodumedi jwa boheitane jo Ahabe le mosadi wa gagwe Kgosigadi Jesebele ba neng ba bo rotloetsa mo bogosing jwa ditso tse di lesome tsa Iseraele, bo ne bo fentswe. Baale o ne a senotswe gore ke modimo wa maaka. Le mororo baporofeti ba ga Baale ba ile ba ikuela kwa go ene ba sa kgaotse, ba bina e bile ba itshegaka mo ba neng ba tshologa madi, modimo yoo yo o sa tsheleng o ne a palelwa fela ke go tshuba molelo. Baale o ne a paletswe ke go sireletsa banna bao ba le 450 ba ba neng ba tshwanelwa ke go bolawa. Go na le sengwe gape se modimo yono wa maaka a neng a paletswe ke go se dira, mme go ise go ye kae go palelwa ga gagwe go ne go tla tloga go senoga. Go ne go fetile dingwaga di le tharo baporofeti ba ga Baale ba ntse ba mo kopa go fedisa leuba le le neng le aparetse naga ya bone, le fa go ntse jalo Baale o ne a paletswe ke go le fedisa. Go ise go ye kae, Jehofa o ne a tla 1 Dikg. 16:30–17:1; 18:1-40.tloga a itshupa gore ke ene Modimo wa boammaaruri ka go fedisa leuba leo.—
4 Mme gone, Jehofa o ne a tla tsaya kgato leng? Elija o ne a tla dira eng fa a ntse a letile Jehofa? Mme re ka ithuta eng mo monneng yono wa tumelo? A re boneng seo fa re ntse re sekaseka pego eno.—Bala 1 Dikgosi 18:41-46.
O ne A Ikanya Thapelo
5. Elija o ne a bolelela Ahabe gore a dire eng, mme a go bonala Ahabe a ile a ithuta sengwe mo go se se neng sa direga mo letsatsing leo?
5 Elija o ne a ya kwa go Ahabe mme a mo raya a re: “Tlhatloga, o je o bo o nwe; gonne go na le modumo wa pheretlhego wa pula e kgolo.” A kgosi eno e e boikepo e ne e ithutile sengwe mo go se se neng se diragetse mo letsatsing leo? Pego eno ga e tlhalose dintlha tsotlhe ka kgang eo, mme gone ga go mafoko ape a a bontshang gore o ne a ikwatlhaya kgotsa a kopa moporofeti yono gore a mo thuse go rapela Jehofa le go kopa gore a itshwarelwe. Go na le moo, Ahabe o ne a “tlhatloga a ya go ja le go nwa.” (1 Dikg. 18:41, 42) Elija ene o ne a dira eng?
6, 7. Elija o ne a rapelela eng, mme ka ntlha yang?
6 “Fa e le Elija ene, a tlhatlogela kwa godimo ga Karemele mme a inamela fa fatshe a ba a nna a tsentse sefatlhego fa gare ga mangole.” Fa Ahabe a ya go ja, Elija ene o ne a nna le tshono ya go rapela Rraagwe yo Jakobe 5:18, Baebele e re bolelela gore Elija o ne a rapelela gore leuba le fele. Go bonala a ne a rapela a le kwa godimo ga Karemele.o kwa legodimong. Ela tlhoko tsela e e bontshang boikokobetso e e tlhalosiwang fano—Elija o ne a iname thata jaana mo sefatlhego sa gagwe se neng se le fa gare ga mangole. O ne a dira eng? Ga re tlhoke go fopholetsa. Mo go
7 Pelenyana ga foo, Jehofa o ne a re: “Ke ikemiseditse go nesa pula mo godimo ga lefatshe.” (1 Dikg. 18:1) Ka jalo, Elija o ne a rapelela gore thato ya ga Jehofa e diragale, fela jaaka Jesu a ile a ruta balatedi ba gagwe go rapela dingwaga di ka nna sekete morago ga moo.—Math. 6:9, 10.
8. Sekao sa ga Elija se re ruta eng ka thapelo?
8 Sekao sa ga Elija se re ruta go le gontsi ka thapelo. Selo se Elija a neng a akantse thata ka sone e ne e le gore thato ya Modimo e diragadiwe. Go botlhokwa gore le rona fa re rapela re gopole gore: “Go sa kgathalesege gore ke eng se re se kopang kafa thatong ya [Modimo], o a re utlwa.” (1 Joh. 5:14) Ka jalo, go bonala sentle gore re tshwanetse go itse gore thato ya Modimo ke eng gore a tle a utlwe dithapelo tsa rona—e leng lebaka le le utlwalang la go bo re tshwanetse go ithuta Baebele letsatsi le letsatsi. Ke boammaaruri gore Elija le ene o ne a batla go bona leuba le fedile ka gonne batho ba gaabo ba ne ba boga fela thata. Go bonala a ile a leboga Jehofa go tswa pelong fa a sena go bona kgakgamatso e Jehofa a neng a e dira mo letsatsing leo. Le rona re batla gore dithapelo tsa rona di bontshe gore re leboga Jehofa go tswa pelong le gore re amegile ka batho ba bangwe.—Bala 2 Bakorintha 1:11; Bafilipi 4:6.
O ne A Ikanya Jehofa Mme a Nna a Disitse
9. Elija o ne a laela motlhokomedi wa gagwe gore a dire eng, mme re tla tlotla ka dinonofo dife tse pedi?
9 Elija o ne a tlhomamisegile gore Jehofa o tla tsaya kgato go fedisa leuba mme o ne a sa itse gore leng. Ka jalo ke eng se moporofeti yono a neng a se dira fa a ntse a letile? Ela tlhoko gore pego eno ya reng: “A raya motlhokomedi wa gagwe a re: ‘Tsweetswee tlhatloga. O lebe ntlheng ya lewatle.’ Ka jalo a tlhatloga mme a leba a bo a re: ‘Ga go na sepe gotlhelele.’ Mme a tswelela a re, ‘Boela morago,’ ga supa.” (1 Dikg. 18:43) Sekao sa ga Elija se re ruta dithuto tse pedi. Ya ntlha, ela tlhoko kafa moporofeti yono a neng a ikanya Jehofa ka gone. Go tswa foo, ela tlhoko kafa a ileng a nna a disitse ka gone.
Elija o ne a tlhoafaletse go bona sesupo sa gore Jehofa o tloga a tsaya kgato
10, 11. (a) Elija o ne a bontsha ka tsela efe gore o ikanya ditsholofetso tsa ga Jehofa? (b) Ke eng fa le rona re ka mo ikanya ka tsela eo?
10 E re ka Elija a ne a ikanya se Jehofa a se solofeditseng, o ne a nna a batla sesupo sa gore Jehofa o tloga a tsaya kgato. Ka jalo o ne a romela motlhokomedi wa gagwe gore a eme kwa lefelong le le kwa godimogo bona gore a go na le sesupo sa gore pula e tla tloga e na. Fa motlhokomedi a boa, o ne a mo tlisetsa pego eno e e kgobang marapo: “Ga go na sepe gotlhelele.” Loapi lo ne lo apogile go se na le fa e le lerunyana. A o lemogile sengwe se se sa tlwaelegang? Se lebale gore Elija o ne a sa tswa go bolelela Kgosi Ahabe gore: “Go na le modumo wa pheretlhego wa pula e kgolo.” Moporofeti yono o ne a ka bua jang selo se se ntseng jalo fa ka nako eo go ne go se na le fa e le lerunyana?
11 Elija o ne a itse tsholofetso ya ga Jehofa. E re ka e ne e le moporofeti le moemedi wa ga Jehofa, o ne a tlhomamisegile gore Modimo o tla diragatsa lefoko la Gagwe. Elija o ne a ikanya Jehofa—mo go neng go ntse jaaka e kete o utlwa pula e kgolo. Gongwe seno se re gopotsa tsela e Baebele e tlhalosang Moshe ka yone: “O ne a tswelela a nitame jaaka e kete o bona Ene yo o sa bonaleng.” A le wena o tsaya Modimo e le motho wa mmatota? O re naya lebaka le le utlwalang la gore re nne le tumelo e e ntseng jalo mo go ene le mo dilong tse a di solofeditseng.—Baheb. 11:1, 27.
12. Elija o ne a bontsha jang gore o nna a disitse, mme o ne a dira eng fa a bolelelwa gore go na le lerunyana le le lengwe?
12 Jaanong ela tlhoko se se bontshang gore Elija o ne a nna a disitse. O ne a busetsa motlhokomedi wa gagwe gape kwa a neng a mo romile teng, e seng gangwe fela kgotsa gabedi, mme ka makgetlo a le supa! Akanya fela kafa motlhokomedi yono a ka tswang a ne a lapisitswe ka gone ke go nna a boaboela kwa lefelong le le lengwe, mme Elija ene o ne a tlhoafaletse go bona sesupo mme ga a ka a ineela. Kgabagare fa motlhokomedi a sena go boela lekgetlo la bosupa, o ne a bega jaana: “Bona! Go na le leru le lennye jaaka legofi la motho le le tlhatlogang mo lewatleng.” A o kgona go bona ka leitlho la mogopolo motlhokomedi yono a phutholola letsogo la gagwe mme a lekanya ka seatla bogolo jwa lerunyana le le lengwe le le tlhatlogang go tswa ntlheng ya Lewatle le Legolo? Motlhokomedi yono a ka tswa a ne a tsaya gore lerunyana leo ga le botlhokwa. Le fa go ntse jalo, Elija o ne a le tsaya le le botlhokwa fela thata. Jaanong o ne a naya motlhokomedi wa gagwe ditaelo tseno tse di potlakileng: “Tlhatloga, o ye go raya Ahabe o re, ‘Golega kara! Mme o fologe gore pula e kgolo e se ka ya go kganela!’”—1 Dikg. 18:44.
13, 14. (a) Re ka etsa jang tsela e Elija a ileng a nna a disitse ka yone? (b) Ke mabaka afe a a re tlhotlheletsang go tsaya kgato ka bonako?
13 Le mono Elija o re tlhometse sekao se se molemolemo. Le rona re tshela mo nakong e Modimo a tlogang a tsaya kgato go diragatsa boikaelelo jwa gagwe jo a bo boletseng. Elija o ne a letetse bokhutlo jwa leuba; gompieno batlhanka ba Modimo ba letetse bokhutlo jwa tsamaiso eno e e boikepo ya dilo. (1 Joh. 2:17) Fela jaaka Elija, re tshwanetse go nna re disitse go fitlha Jehofa Modimo a tsaya kgato. Morwa Modimo e bong Jesu, o ne a gakolola balatedi ba gagwe jaana: “Jalo, nnang lo disitse, ka gonne ga lo itse gore Morena wa lona o tla ka letsatsi lefe.” (Math. 24:42) A Jesu o ne a raya gore balatedi ba gagwe ga ba na go itse gotlhelele gore bokhutlo bo tla tla leng? Nnyaa, ka gonne o ne a bua thata ka tsela e maemo a lefatshe a tla bong a le ka yone pele bokhutlo bo tla. Rotlhe re ka kgona go ithuta ka sesupo seno se se dikarolo dintsi sa “bokhutlo jwa tsamaiso eno ya dilo.”—Bala Mathaio 24:3-7.
Lerunyana le le lengwe le ne le lekane go tlhomamisetsa Elija gore Jehofa o tloga a tsaya kgato. Sesupo sa metlha ya bofelo se re naya mabaka a a utlwalang a go dira dilo re na le boikutlo jwa go potlaka
14 Karolo nngwe le nngwe ya sesupo seo e re naya bosupi jo bo maatla le jo bo tlhatswang pelo. A bosupi jono bo lekane go re tlhotlheletsa go dira dilo re na le boikutlo jwa go potlaka fa re ntse re direla Jehofa? Lerunyana le le lengwe le le neng le tlhatloga mo lewatleng le ne le lekane go tlhomamisetsa Elija gore Jehofa o tloga a tsaya kgato. A Jehofa o ne a swabisa moporofeti yoo yo o ikanyegang?
Jehofa a mo Namola Le go Mo Segofatsa
15, 16. Ke ditiragalo dife tse di neng tsa direga ka bonako, mme Elija a ka tswa a ne a ipotsa eng ka Ahabe?
15 Pego eno ya re: “Ga diragala gore fa go sa ntse go ntse jalo magodimo ka boone a fifale ka maru le phefo mme pula e kgolo ya simolola go na. Mme Ahabe a tswelela a palame a ya Jesereele.” (1 Dikg. 18:45) Ditiragalo di ne tsa simolola go direga ka bonako. Fa motlhokomedi wa ga Elija a ntse a bolelela Ahabe molaetsa o o tswang kwa moporofeting, lerunyana leo le ne la gola, la tlala loapi mme ga sala go fifetse. Go ne ga tsubutla phefo e kgolo. Kgabagare, morago ga dingwaga di le tharo le halofo, pula e ne ya na mo Iseraele. Lefatshe le le omileng le ne la koloba. Fa pula e ntse e tshologa, noka ya Kishone e ne ya penologa, mme ya tlhatswa madi a baporofeti ba ga Baale ba ba neng ba bolailwe. Baiseraele ba ba seng kutlo le bone ba ne ba newa tshono ya go tlosa kobamelo e e leswe ya ga Baale mo nageng ya bone.
16 Ruri Elija o ne a solofetse gore Baiseraele ba tla tlosa kobamelo ya ga Baale mo Iseraele! Gongwe o ne a ipotsa gore Ahabe o tla itshwara jang fa ditiragalo tseo tse di gakgamatsang di ntse di direga. A Ahabe o ne a tla ikwatlhaya mme a tlogele kobamelo e e leswe ya ga Baale? Kana gone, ditiragalo tsa letsatsi leo di ne di mo neile mabaka a a utlwalang a go dira diphetogo tseo. Ke boammaaruri gore re ka se itse se Ahabe a neng a se akantse ka nako eo. Pego eno e re bolelela fela gore kgosi e ne ya ‘tswelela e palame e ya Jesereele.’ A o ne a ithutile sengwe? A o ne a ikemiseditse go fetola ditsela tsa gagwe? Ditiragalo tse di diragetseng morago ga moo di re bontsha gore ga a ka a dira jalo. Le fa go ntse jalo, go ne go sa ntse go na le dilo tse dingwe tse di tla diragalelang Ahabe—le Elija.
17, 18. (a) Elija o ne a diragalelwa ke eng fa a le mo tseleng go ya Jesereele? (b) Ke eng se se neng se sa tlwaelega ka go taboga ga ga Elija fa a tswa Karemele a ya Jesereele? (Bona le ntlha e e kwa tlase.)
17 Moporofeti wa ga Jehofa o ne a tsena mo loetong mme a tsamaya ka tsela e Ahabe a neng a tsamaile ka yone. E ne e tlile go nna mosepele o moleele, mo puleng le mo lefifing. Mme go ne ga diragala sengwe se se sa tlwaelegang.
18 “Seatla sa ga Jehofa sa itshupa se le mo go Elija, mme a gatlha dinôka tsa gagwe a siana kwa pele ga ga Ahabe tsela yotlhe go ya Jesereele.” (1 Dikg. 18:46) Go bonala sentle gore “seatla sa ga Jehofa” se ne sa thusa Elija ka tsela e e gakgamatsang. Jesereele e ne e le bokgakala jwa dikilometara di le 30, mme Elija o ne a setse a godile. * Leka go bona ka leitlho la mogopolo moporofeti yono a gatlha seaparo sa gagwe se seleele, a se bofa mo lothekeng gore a kgone go taboga sentle mo tseleng e e tletseng metsi—a taboga ka lobelo lo logolo thata mo a neng a tshwara kara ya segosi a bo a e feta!
19. (a) Maatla le matlhagatlhaga a Modimo a neng a a naya Elija a ka re gopotsa dipolelelopele dife? (b) Fa Elija a ntse a taboga a ya Jesereele, o ne a tlhomamisegile ka eng?
19 Ruri seo e tshwanetse ya bo e ne e le tshegofatso mo go Elija! Go ikutlwa a le maatla, a nonofile e bile a le matlhagatlhaga jalo—gongwe a ikutlwa ka tsela e a iseng a tsamaye a ikutlwe ka yone fa a sa ntse a le mosha—go tshwanetse ga bo go ile ga mo itumedisa tota. Seno se ka nna sa re gopotsa boporofeti jo bo tlhomamisetsang batho ba ba ikanyegang gore ba tla nna le botsogo jo bo itekanetseng le matlhagatlhaga, mo lefatsheng le le tlang la Paradaise. (Bala Isaia 35:6; Luke 23:43) Fa Elija a ntse a taboga mo tseleng eo e e tletseng metsi, o ne a tlhomamisegile gore o amogelwa ke Rraagwe, Modimo yo o esi wa boammaaruri, Jehofa!
20. Re ka bona jang masego a ga Jehofa?
20 Jehofa o ikemiseditse go re segofatsa. Masego a gagwe a tlhwatlhwakgolo, ka jalo re tshwanetse go dira sotlhe se re ka se kgonang gore re a bone. Fela jaaka Elija, re tshwanetse go nna re disitse, re etse tlhoko bosupi jo bo maatla jo bo bontshang gore Jehofa o tloga a tsaya kgato mo dinakong tseno tse di kotsi le tse di potlakileng. Le rona fela jaaka Elija, re na le mabaka a a utlwalang a go ikanya ka botlalo ditsholofetso tsa ga Jehofa, “Modimo wa boammaaruri.”—Pes. 31:5.
^ ser. 18 Moragonyana fela ga moo, Jehofa o ne a tla naya Elija kabelo ya go thapisa Elisha, yo o neng a tla bidiwa ‘yo o tshelang metsi mo diatleng tsa ga Elija.’ (2 Dikg. 3:11) Elisha o ne a nna motlhokomedi wa ga Elija, mme go bonala a ne a dira sotlhe se a ka se kgonang go thusa monnamogolo yoo.


text:
Tsuki ga Michibiku Isekai Douchuu
เรื่องย่อ Tsuki ga Michibiku Isekai Douchuu
ไม่มีเรื่องย่อของ Tsuki ga Michibiku Isekai Douchuu
คำที่เกี่ยวข้อง Tsuki ga Michibiku Isekai Douchuu
Tsuki ga Michibiku Isekai Douchuu, อ่าน Tsuki ga Michibiku Isekai Douchuu, อ่านการ์ตูน Tsuki ga Michibiku Isekai Douchuu, อ่านการ์ตูนออนไลน์ Tsuki ga Michibiku Isekai Douchuu, มังงะ Tsuki ga Michibiku Isekai Douchuu, Tsuki ga Michibiku Isekai Douchuu แปลไทย, Tsuki ga Michibiku Isekai Douchuu TH, Tsuki ga Michibiku Isekai Douchuu อัพเดทล่าสุด, Tsuki ga Michibiku Isekai Douchuu manga, Tsuki ga Michibiku Isekai Douchuu ตอนที่, Tsuki ga Michibiku Isekai Douchuu ch., ดาวน์โหลด Tsuki ga Michibiku Isekai Douchuu, Download Tsuki ga Michibiku Isekai Douchuu, อ่าน Tsuki ga Michibiku Isekai Douchuu ก่อนใครได้ที่ KingsManga ราชาการ์ตูน


text:
BAEBELE YA RENG?
Batlhoki
A Modimo o amega ka batlhoki?
“A mokgwa wa lona wa botshelo e se ka ya nna wa go rata madi . . . Gonne [Modimo] o rile: ‘Ruri ga ke na ke go tlogela ka gope le fa e le go go latlha ka gope.’”—Bahebera 13:5.
KAFA MODIMO A BONTSHANG KA TENG GORE O A AMEGA
Fa motho yo o obamelang Jehofa Modimo a lebana le dinako tse di thata, go ka bonala ka ditsela tse di farologaneng gore Modimo o amega ka ene. Nngwe ya ditsela tseo ke thuso e e lorato e a e newang ke Bakeresete ka ene. * Jakobe 1:27 ya re: “Mofuta wa kobamelo o o phepa le o o sa leswafalang go ya ka pono ya Modimo wa rona le Rara ke ono: go tlhokomela masiela le batlholagadi mo pitlaganong ya bone.”
Bakeresete ba bogologolo ba ne ba thusana. Ka sekai, fa go ne go bolelelwa pele gore leuba le legolo le ne le tla wela lefatshe la Judea, Bakeresete ba kwa toropong ya Antioka e e kwa Siria ba ne ba rulaganya go “romela thuso ya go namola kwa bakaulengweng ba ba nnang mo Judea.” (Ditiro 11:28-30) Seo se ne sa felela ka gore Bakeresete ka bone ba batlhoki ba newe dilo tse ba di tlhokang. Tsela eno e ba neng ba aba ka yone ka go rata e ne ya bontsha lorato lwa Bokeresete.—1 Johane 3:18.
Ke eng se batlhoki ba ka se dirang go tokafatsa maemo a bone?
“Nna Jehofa, ke Modimo wa gago, Yo ke go rutang gore o solegelwe molemo.”—Isaia 48:17, 18.
MODIMO O RE THUSA GORE RE TOKAFATSE MAEMO A RONA
Fela jaaka batho ba le bantsi ba lemogile, botlhale jo bo fitlhelwang mo Baebeleng bo solegela molemo e bile bo kaela ka tsela e e molemo go gaisa. Diane 2:6, 7 ya re: “Jehofa o naya botlhale; mo molomong wa gagwe go na le kitso le temogo. Mme o tla bolokela ba ba thokgameng botlhale jo bo mosola.” Fa batho ba batla botlhale joo ba bo ba bo dirisa, ba solegelwa molemo.
Ka sekai, ba tila mekgwa e e kotsi le e e senyang madi e e jaaka go dirisa diokobatsi ka tsela e e sa siamang kgotsa go nwa bobe. (2 Bakorintha 7:1) Gape e nna batho ba ba ikanyegang, ba ba kelotlhoko le go feta e bile ba nna batho ba ba nang le boikarabelo mme ka go dira jalo ba kgona go bona tiro motlhofo kgotsa ba anaanelwe thata ke bathapi ba bone. Baefeso 4:28 ya re: “A moutswi a se ka a tlhola a utswa, mme go na le moo a a dire ka natla, . . . gore a tle a nne le sengwe se a se abelang mongwe yo o tlhokang.”
A go na le bosupi jwa gore botlhale jo bo fitlhelwang mo Baebeleng bo thusa batlhoki?
“Botlhale jwa Modimo bo supiwa bo siame ka diphelelo tsa jone.”—Mathaio 11:19, The New English Bible.
BOSUPI JWA GORE SENO KE BOAMMAARURI
Wilson, yo o neng a na le tiro ya nakwana kwa Ghana, o ne a le gaufi le go wetsa lobaka lo a neng a thapetswe go bereka ka lone. Mo letsatsing la gagwe la bofelo kwa tirong, fa a ntse a tlhatswa koloi ya manejara wa gagwe yo mogolo o ne a fitlhela madi mo butung. Motho yo o neng a mo okametse o ne a re a itseele madi ao. Mme Wilson, yo e leng Mosupi wa ga Jehofa, o ne a gana go utswa. Go na le moo, o ne a busetsa madi ao kwa go mong wa one. Mo boemong jwa go lebogisiwa tiro, Wilson o ne a newa tiro ya nako e e tletseng mme moragonyana a dirwa mookamedi yo mogolo.
Kwa Yuropa, Géraldine o ne a kobiwa mo tirong ka gonne mothapi wa gagwe o ne a sa rate Basupi ba ga Jehofa. Le fa go ntse jalo, mmaagwe mothapi yono o ne a mmolelela gore o dirile phoso e kgolo ka go koba Géraldine. O ne a re: “O ka se bone mothapiwa yo o ikanyegang e bile a tsaya tiro ya gagwe masisi jaaka mothapiwa yo e leng Mosupi wa ga Jehofa.” Mothapi yono o ne a dira dipatlisiso ka Basupi mme a thapa Géraldine gape.
Fa Sarah, mmè yo o se nang molekane mo Afrika Borwa a ne a lebane le dinako tse di boima, o ne a bona kafa Baebele e ka tlhotlheletsang batho go bontsha ba bangwe lorato ka teng fa maloko a phuthego ya ga bone a ne a naya ba lelapa la gagwe dijo le go ba pega mo dikoloing tsa bone. Moragonyana, bana ba gagwe ba ne ba re, “Re na le batsadi ba le bantsi mo phuthegong.”
Go na le maitemogelo a le mantsi a a tshwanang le ao. Mme a re gopotsa Diane 1:33 e e reng: “Fa e le yo o ntheetsang, o tla nna ka polokesego.” A bo mafoko ao a le boammaaruri jang ne!
^ ser. 5 Kwa dinageng dingwe puso e thusa batlhoki ka madi. Kwa go se nang thuso e e ntseng jalo gone, boikarabelo jono ke jwa ba masika a batlhoki.—1 Timotheo 5:3, 4, 16.


text:
Tiro ya Rona ya go Gatisa
‘Ipaakanyetse go Dira Tiro Nngwe le Nngwe e e Molemo’
Thanolo ya Lefatshe le Lesha e balega motlhofo mme e opa kgomo lonaka. E na le dimmapa, ditlhaloso tsa mafoko a Baebele le dintlha tse di oketsegileng.
‘Ipaakanyetse go Dira Tiro Nngwe le Nngwe e e Molemo’
Thanolo ya Lefatshe le Lesha e balega motlhofo mme e opa kgomo lonaka. E na le dimmapa, ditlhaloso tsa mafoko a Baebele le dintlha tse di oketsegileng.
Lefoko la Modimo le Dira Gore ba Itumele
Buka ya Mathaio e ile ya gololwa ka Puo ya Diatla ya Sejapane. Bona gore go botlhokwa jang mo go bone go bo ba na le Baebele ka puo e ba e antseng.
Dikgang Tse di Molemo di Rerwa Kwa Andes
Batho ba kwa Peru ba ba buang Se-Quechua ba kgona go atamalana le Jehofa ka gonne ba na le dikgatiso le Baebele ya Thanolo ya Lefatshe le Lesha ka puo e ba e antseng.
Go Ranolela mo Puong ya Diatla
Basupi ba ga Jehofa ba ranoletse dikgatiso tsa Baebele mo dipuong tsa diatla di feta 90. Goreng ba tsaya matsapa a a kana?
Go Tlotla Boammaaruri Le go Bo Rata
Mongwe le mongwe yo o balang dikgatiso kgotsa yo o lebang dibidio tsa rona, a ka tlhomamisega gore dintlha tse a di balang kgotsa tse a di utlwang di batlisisitswe ka matsetseleko e bile di boammaaruri.
Go Isa Dikgatiso Tsa Baebele Kwa Congo
Basupi ba ga Jehofa ba tsaya maeto a maleele kgwedi le kgwedi go isa Baebele le dikgatiso tsa Baebele kwa batho ba Democratic Republic of the Congo.
Estonia e Lemoga “Phitlhelelo e Kgolo”
Thanolo ya Lefatshe le Lesha ya Dikwalo Tse di Boitshepo ya Se-Estonia e ne ya tlhophiwa go nna nngwe ya dibuka tse di ka gapang Sekgele sa Ngwaga Sa ba Ba Dirileng Bontle mo Sengweng se se Amanang le Puo kwa Estonia ka 2014.
Baebele e e Rekotilweng ke Babadi ba le Bantsi
Fa go rekotiwa Baebele e e tlhabolotsweng ya Thanolo ya Lefatshe le Lesha ya 2013, lentswe lengwe le lengwe la motho yo o umakiwang mo Baebeleng le tla rekotiwa ke motho yo o farologaneng.
Go Rera Dikgang Tse di Molemo ka Dipuo Tsa Kwa Ireland le Boritane
Basupi ba tsaya matsapa a magolo a go ikgolaganya le batho ba ba buang dipuo tse dingwe tsa kwa Ireland le Boritane. A matsapa a bone e nnile a bophiri?
Bidio: “Fa e Ne e Se ka Yone, Nkabo ke Latlhegile”
Bona bidio ya monna yo o sa boneng yo o ileng a solegelwa molemo ke Baebele ya mokwalo wa batho ba ba sa boneng.
Go Dira Baebele e Ntšha
Leba kafa Baebele ya Thanolo ya Lefatshe le Lesha e neng ya dirwa ka gone. Ke eng fa go ile ga tsewa nako, madi le matsapa a makana kana go dira Baebele eno?
Tiro ya Thanolo Kwa Mexico le Central America
Ke eng fa Basupi ba kwa Mexico le Central America ba ranolela dikgatiso tsa Baebele mo dipuong di feta 60 go akaretsa Se-Maya, Se-Nahuatl le Se-Low German?
Baebele e e Diretsweng go Nnela Ruri
Thanolo ya Lefatshe le Lesha ya Dikwalo Tse di Boitshepo e e tlhabolotsweng ya 2013, e a kgatlha e bile e diretswe go nnela ruri.
Setlhopha sa Baranodi ba Puo ya Se-Spain se Fudugela Kwa Spain
Fa e sa le ka 1909, Basupi ba ga Jehofa ba ntse ba ranolela dikgatiso mo puong ya Se-Spain. Utlwa mo go oketsegileng ka tiro ya bone ya go ranola ka Se-Spain.
Dibidio Tse di Itumedisang
Basupi ba ga Jehofa ba dirile motseletsele wa dibidio tsa dipopae tse di rutang bana dithuto tsa botlhokwa tsa boitsholo le tsa semoya. Batho ba ikutlwa jang ka tsone?
Dingwaga di le Lekgolo Tsa Mmino o o Bakang Modimo
Basupi ba ga Jehofa ba ntse ba dirisa mmino le dipina jang mo kobamelong?
Ba Neilwe Boikarabelo Jwa go Ranola “Ditaelo Tse di Boitshepo Tsa Modimo”—Baroma 3:2
Basupi ba ga Jehofa ba ile ba dirisa dithanolo di le mmalwa tsa Baebele mo dingwageng di le lekgolo tse di fetileng. Goreng ba ranoletse Baebele mo Seesemaneng se se buiwang mo motlheng wa rona?
Laeborari E o Ka e Dirisang Gongwe le Gongwe
JW Library ke app ya mahala ya sedirisiwa sa ileketeroniki e e nang le dikarolo tse dintsi tsa go ithuta Baebele.
Tiro ya go Gatisa mo Lefatsheng Lotlhe—Batho ba Thusiwa go Ithuta ka Modimo
Basupi ba ga Jehofa ba na le mafelo a le 15 a go gatisa mo lefatsheng lotlhe, mme ba gatisa dikgatiso tse di theilweng mo Baebeleng ka dipuo di ka nna 700.
jw.org e Teng ka Dipuo di Feta 300!
Basupi ba ga Jehofa ba dira jang gore tshedimosetso e e mosola e e tswang mo Baebeleng e nne gone ka dipuo tse dintsi jaana? Di-website tse dingwe tse di itsegeng thata tsone di dira jang mo kgannyeng eno?
Ba Kopana Mmogo go Tla go Tshameka Mmino
Mo dingwageng di feta 40, baletsi ba ba tswang mo lefatsheng lotlhe ba ne ba itumelela tshono ya go tla go tshameka mmino mo setlhopheng sa okhestra.
Boroutšhara Jwa Ditshwantsho ka Dipuo Tse Dintsi
Boroutšhara jwa Reetsa Modimo bo thusitse batho ba le bantsi mo lefatsheng lotlhe go itse Modimo le molaetsa wa Baebele. Utlwa gore bangwe ba reng ka boroutšhara jono jo bontle.
Tora ya Tebelo ya Se-Greenland e Buiwa Bontle mo Thelebisheneng
Ka Ferikgong 2013, metswedi ya tshedimosetso kwa Greenland e ne ya itsise gore Basupi ba ga Jehofa ba ntse ba gatisa Tora ya Tebelo ya Se-Greenland ka dingwaga di le 40.
Motšhine wa Maotwana a le 400
Bona kafa motšhine wa madiragotlhe o o gatisang ka lobelo lo lo kwa godimo o neng wa tokafadiwa ka gone gore o sege, o tlhatlaganye, o bale le go paka dibuka tsa Baebele.
Japane le Yone e Gatisetsa Lefatshe Lotlhe Dibaebele Tsa Khabara e e Thata
Go tsentswe motšhine o mosha kwa lefelong la bogatisetso la Basupi ba ga Jehofa kwa Japane. Utlwa mo go oketsegileng ka motšhine ono.
Dipina ka Dipuo Tse Dintsi
Utlwa ka dikgwetlho tse di nna teng fa go ranolelwa mafoko a pina mo dipuong tse dintsi.
Ditsebe di Fokoditswe, Dipuo di Oketsegile
Go simologa ka Ferikgong 2013, dimakasine tsa Tora ya Tebelo le Tsogang! di tla nna le ditsebe tse di fokoditsweng. Ka ntlha yang?
Go Bona Lefoko la Modimo ka Puo ya Me
Bona kafa batsadi ba e leng bosusu ba ba nang le bana ba ba utlwang ba solegelwang molemo ka gone ke Baebele ya Puo ya Diatla ya Amerika.
Genesise e Setse e le Gone ka Puo ya Diatla ya Amerika
Buka ya Baebele ya Genesise jaanong e teng ka ASL!
Ditshwantsho di Thusa Babadi ba Dikgatiso Tsa Rona
Dikgatiso tse dintsi tsa Basupi ba ga Jehofa di na le ditshwantsho tse dintle tse di tsamaisanang le se go buiwang ka sone, mme go ne go sa nna jalo mo nakong e e fetileng.
“Tsela ke E”
Reetsa pina e e theilweng mo Lefokong la Modimo e e opelwang ka dipuo di le robedi.
Bidio e Khutshwane: Tora ya Tebelo e e Tlhofofaditsweng—E Thusa Bana Kwa Denmark
Bona gore lelapa lengwe la kwa Denmark le dirisa jang Tora ya Tebelo e e tlhofofaditsweng.
Go Thusa Batho Gore ba Nne le Dibaebele
Bona kafa lekala la rona la kwa Japane le thusang ka gone gore batho mo lefatsheng lotlhe ba nne le Dibaebele.
Ba Newa Dibaebele ka Dipuo Tsa Bone
Mongwe le mongwe yo o batlang go bala Thanolo ya Lefatshe le Lesha ya Dikwalo Tse di Boitshepo o e newa mahala.